title: Savienības Augstā pārstāvja ārlietās un drošības politikas jautājumos Lēmums ( 2011. gada 23. marts ), ar ko izveido noteikumus, kurus piemēro valstu ekspertiem, kas norīkoti uz Eiropas Ārējās darbības dienestu

text:
               14.1.2012

               LV

               Eiropas Savienības Oficiālais Vēstnesis

               C 12/8

         Savienības Augstā pārstāvja ārlietās un drošības politikas jautājumos Lēmums
   (2011. gada 23. marts),
   ar ko izveido noteikumus, kurus piemēro valstu ekspertiem, kas norīkoti uz Eiropas Ārējās darbības dienestu
   2012/C 12/04
   AUGSTAIS PĀRSTĀVIS,
   ņemot vērā Padomes Lēmumu (2010. gada 26. jūlijs), ar ko nosaka Eiropas Ārējās darbības dienesta organizatorisko struktūru un darbību (2010/427/ES), it īpaši tā 6. panta 3. punktu,
   tā kā:

               (1)

               Saskaņā ar Padomes Lēmuma, ar ko izveido Eiropas Ārējās darbības dienestu (1) (“EĀDD“) (“Padomes lēmums”) 6. panta 3. punktu EĀDD atsevišķos gadījumos var izmantot ierobežotu skaitu specializētu norīkotu valsts ekspertu.

               (2)

               Augstais pārstāvis arī saskaņā ar Padomes lēmuma 6. panta 3. punktu pieņem noteikumus, kuri ir līdzvērtīgi noteikumiem, kas izklāstīti Padomes Lēmumā 2003/479/EK (2003. gada 16. jūnijs) (tagad tas ir atcelts un aizstāts ar Padomes Lēmumu 2007/829/EK (2007. gada 5. decembris) (2)) par noteikumiem, kuri jāpiemēro attiecībā uz valstu ekspertiem un militāro personālu, kas norīkots uz Padomes Ģenerālsekretariātu, saskaņā ar kuriem NVE tiek nodoti EĀDD rīcībā, lai tie sniegtu specializētas zināšanas.

               (3)

               Norīkotajiem valstu ekspertiem (“NVE”) būtu jābagātina EĀDD ar savām augsta līmeņa zināšanām un profesionālo pieredzi, it īpaši tajās jomās, kurās šādas ekspertu zināšanas nav viegli pieejamas.

               (4)

               Valstu ekspertu norīkošanai uz EĀDD būtu jāveicina profesionālās pieredzes un zināšanu apmaiņa par Eiropas politiku.

               (5)

               NVE būtu jānorīko no dalībvalstu valsts pārvaldēm vai no starptautiskām organizācijām.

               (6)

               Šajā lēmumā izklāstītajām NVE un norīkoto militārpersonu tiesībām un pienākumiem būtu jānodrošina, ka viņi pilda savus pienākumus vienīgi EĀDD interesēs.

               (7)

               Šajā lēmumā būtu jāizklāsta visi NVE nodarbināšanas nosacījumi.

               (8)

               Būtu jāparedz īpaši noteikumi attiecībā uz militārpersonām, kas norīkotas uz EĀDD, lai izveidotu Eiropas Savienības Militāro štābu.

               (9)

               Būtu jāparedz īpaši noteikumi attiecībā uz NVE, kas norīkoti uz Savienības delegācijām. Pēc iespējas būtu jāizvairās no nevienlīdzīgas attieksmes pret NVE, kas norīkoti no dažādām iestādēm (galvenokārt no Eiropas Komisijas un EĀDD) uz Savienības delegācijām,

         IR PIEŅĒMIS ŠO LĒMUMU.
   I   NODAĻA

      VISPĀRĪGI NOTEIKUMI

   1. pants
   Darbības joma
   1.   Šie noteikumi ir piemērojami norīkotajiem valstu ekspertiem (NVE), kurus dalībvalstu pārvaldes iestādes norīko uz Eiropas Ārējās darbības dienestu (EĀDD). Tie ir piemērojami arī ekspertiem, kas norīkoti no starptautiskām organizācijām.
   2.   Personas, uz kurām attiecas šie noteikumi, paliek sava darba devēja padotībā visu norīkojuma laiku, un attiecīgais darba devējs viņām maksā algu.
   3.   EĀDD pieņem lēmumu par NVE pieņemšanu darbā atbilstīgi vajadzībām un budžeta iespējām. Tādas darbā pieņemšanas kārtību nosaka Personāla nodaļa.
   4.   NVE jābūt dalībvalstu valstspiederīgajiem.
   5.   Dalībvalstis un EĀDD sadarbojas, lai pēc iespējas nodrošinātu, ka NVE pieņem darbā uz EĀDD atkarībā no nopelniem, vienlaikus nodrošinot adekvātu ģeogrāfisko un dzimumu līdzsvaru, it īpaši lai panāktu, ka būtiski pārstāvēti ir visu dalībvalstu valstspiederīgie.
   6.   Norīkošanu īsteno vēstuļu apmaiņas ceļā starp galveno izpilddirektoru un attiecīgās dalībvalsts pastāvīgo pārstāvniecību vai starptautisko organizāciju. Vēstuļu apmaiņā jānorāda norīkojuma vieta. Vēstuļu apmaiņā ietver uz EĀDD norīkotajam NVE piemērojamo noteikumu eksemplāru.
   2. pants
   Norīkojuma ilgums
   1.   Norīkojuma laikposms nedrīkst būt mazāks par sešiem mēnešiem, kā arī nedrīkst pārsniegt divus gadus; šo termiņu vēlāk var pagarināt, ja norīkojuma kopējais laiks nepārsniedz četrus gadus. Izņēmuma gadījumā pēc attiecīgā rīkotājdirektora vai līdzvērtīgas amatpersonas lūguma, ja tas atbilst dienesta interesēm, Personāla nodaļa četru gadu laikposma beigās var atļaut vienu vai vairākus norīkojuma pagarinājumus maksimāli vēl uz diviem gadiem.
   2.   Neskarot 1. punktu, NVE norīkojuma laikposms var būt mazāks par sešiem mēnešiem, ja NVE norīko piedalīties krīžu pārvarēšanas operāciju sagatavošanā vai to sākšanas izskatīšanā.
   3.   Paredzēto norīkojuma laiku nosaka 1. panta 6. punktā paredzētās vēstuļu apmaiņas sākumā. Tā pati procedūra ir piemērojama norīkojuma laikposma pagarināšanas gadījumā.
   4.   NVE, kas jau norīkots uz EĀDD, var norīkot atkal, ievērojot šādus nosacījumus:

               a)

               NVE joprojām jāatbilst norīkojuma nosacījumiem; kā arī

               b)

               starp norīkojuma iepriekšējā laikposma beigām un jebkuru nākamo norīkojumu ir jāpaiet vismaz sešus gadus ilgam laikposmam; ja pirmā norīkojuma beigās NVE ir saņēmis pagarinājumu, sešu gadu laikposms sākas ar tāda pagarinājuma termiņa beigām.

         Neraugoties uz šo nosacījumu, EĀDD var pieņemt norīkojumu drīzāk nekā sešus gadus pēc pirmā norīkojuma beigām, ja NVE iepriekšējais norīkojums ilga mazāk nekā sešus gadus, bet tādā gadījumā jaunais norīkojums nepārsniedz iepriekšējā norīkojuma sešu gadu laikposma neizlietoto daļu.
   3. pants
   Norīkojuma vieta
   1.   NVE norīko uz EĀDD centrālo pārvaldes iestādi Briselē vai uz kādu no Savienības delegācijām.
   2.   Norīkojuma laikā var mainīt norīkojuma vietu – ar jaunu vēstuļu apmaiņu saskaņā ar 1. panta 6. punktu, ja iespējama vietas maiņa nebija paredzēta sākotnējā vēstuļu apmaiņā. Iestādi, kas norīko NVE, informē par iespējamu norīkojuma vietas maiņu.
   4. pants
   Pienākumi
   1.   NVE palīdz EĀDD personāla locekļiem un veic uzdevumus, kas viņam/viņai uzdoti. Veicamos pienākumus nosaka ar savstarpēju vienošanos starp EĀDD un iestādi, kura norīko valsts ekspertu EĀDD interesēs, ņemot vērā NVE kvalifikāciju.
   2.   Saskaņā ar 8. punktu (turpmāk tekstā) NVE drīkst piedalīties komandējumos un sanāksmēs vienīgi

               a)

               kā EĀDD personāla pavadošs loceklis
               vai arī

               b)

               viens pats – kā novērotājs vai tikai informatīvos nolūkos.

         Ja vien NVE nav piešķirtas pilnvaras saskaņā ar 8. punktu (turpmāk tekstā), viņš/viņa nedrīkst pārstāvēt EĀDD un uzņemties tā vārdā finansiālas vai citādas saistības vai risināt sarunas tā vārdā.
   Šā punkta ierobežojumi neattiecas uz NVE, kurus norīko uz Civilās plānošanas un īstenošanas centru, Krīžu pārvarēšanas un plānošanas direktorātu vai ES Situāciju centru.
   3.   EĀDD ar NVE tiešā vadītāja starpniecību ir vienīgais atbildīgais par NVE veikto uzdevumu izpildes izvērtēšanu.
   4.   EĀDD, NVE darba devējs un NVE pieliek visas pūles, lai norīkojuma laikā izvairītos no jebkāda interešu konflikta vai tāda konflikta izveidošanās saistībā ar NVE pienākumu izpildi. Tādēļ Personāla nodaļa laikus informē NVE un darba devēju par paredzētajiem pienākumiem un lūdz katru no viņiem rakstiski apstiprināt, ka viņiem nav informācijas par iemesliem, kuru dēļ NVE nevarētu norīkot tādu pienākumu veikšanai, tostarp it īpaši saistībā ar NVE darba pieredzi.
   5.   NVE ir lūgts īpaši minēt jebkādu iespējamu interešu konfliktu starp viņa/viņas ģimenes apstākļiem (īpaši – tuvu ģimenes locekļu profesionālu darbību vai jebkuras svarīgas paša/s vai tuvu ģimenes locekļu finansiālās intereses) un piedāvātajiem veicamajiem pienākumiem norīkojuma laikā. Darba devējs un NVE apņemas ziņot NVE tiešajam vadītājam un Personāla nodaļai par jebkuru apstākļu maiņu norīkojuma laikā, kas varētu būt jebkāda interešu konflikta cēlonis.
   6.   Ja NVE tiešais vadītājs uzskata, ka NVE uzticēto uzdevumu dēļ ir jāievēro īpaši drošības pasākumi, NVE pirms norīkojuma iegūst drošības pielaidi.
   7.   Lēmuma 2., 4. un 5. punkta neizpildes gadījumā EĀDD var izbeigt NVE norīkojumu saskaņā ar 9. panta 2. punkta c) apakšpunkta noteikumiem.
   8.   Neskarot 1. punktu un 2. punkta pirmo daļu, tā dienesta, uz kuru NVE norīkots, rīkotājdirektors vai līdzvērtīga amatpersona saskaņā ar Augstā pārstāvja piešķirtām pilnvarām un saskaņā ar NVE tiešā vadītāja ierosinājumu drīkst uzticēt NVE konkrētus uzdevumus vai pienākumus un uzdot viņam/viņai veikt vienu vai vairākas konkrētas misijas ar nosacījumu, ka nav interešu konflikta.
   5. pants
   Tiesības un pienākumi
   1.   Norīkojuma laikā

               a)

               NVE veic savus pienākumus objektīvi un taisnīgi un darbojas vienīgi EĀDD interesēs;

               b)

               NVE atturas no jebkādām darbībām, it īpaši publiskas viedokļa paušanas, kas varētu attiekties uz viņa/viņas stāvokli EĀDD;

               c)

               ikviens NVE, kas, pildot savus pienākumus, tiek lūgts izlemt jautājumu, kura risināšanā vai rezultātā viņš/viņa ir personīgi ieinteresēts tādā mērā, ka tas var mazināt viņa/viņas neatkarību, ziņo savam tiešajam vadītājam;

               d)

               NVE, rīkojoties vienatnē vai kopā ar citiem, nedrīkst publicēt vai panākt kāda dokumenta publikāciju, kas ir saistīts ar Eiropas Savienības darbu, iepriekš nesaņemot sava tiešā vadītāja atļauju. Atļauju liedz tikai tad, ja iecerētā publikācija skar Eiropas Savienības intereses;

               e)

               EĀDD ir visas tiesības uz jebkuru NVE pienākumu izpildes laikā paveiktu darbu;

               f)

               NVE dzīvo norīkojuma vietā vai netālu no tās, lai varētu pienācīgi pildīt savus pienākumus;

               g)

               NVE palīdz un sniedz padomus savam vadītājam, kura pakļautībā viņš strādā, un ir atbildīgs vadītājam par NVE uzticēto pienākumu izpildi;

               h)

               pildot savus pienākumus, NVE nepieņem nekādus norādījumus no sava darba devēja vai valsts valdības. Viņš/viņa neuzņemas sniegt nekādus pakalpojumus savam darba devējam vai valdībai, kā arī jebkurai citai personai, privātam uzņēmumam vai valsts iestādei.

         2.   Norīkojuma laikā un pēc tā NVE ievēro vislielāko apdomību attiecībā uz visiem faktiem un informāciju, ko viņš/viņa uzzinājis, pildot savus pienākumus, vai sakarā ar šiem pienākumiem. Viņš/viņa nekādā veidā nevienai nepilnvarotai personai neatklāj nevienu dokumentu vai informāciju, kas vēl nav likumīgi publiskota, kā arī neizmanto minētos dokumentus vai informāciju, lai gūtu personīgu labumu.
   3.   Pēc norīkojuma laikposma beigām NVE joprojām ir pienākums darboties godīgi un apdomīgi, pildot viņam/viņai uzticētus jaunus pienākumus un pieņemot atsevišķus amatus vai priekšrocības.
   4.   NVE ir pakļauts EĀDD spēkā esošajiem drošības noteikumiem.
   5.   Šā panta 1., 2. un 4. punkta neizpilde norīkojuma laikā dod tiesības EĀDD izbeigt NVE norīkojumu saskaņā ar 9. panta 2. punkta c) apakšpunktu.
   6. pants
   Līmenis, profesionālā pieredze un valodu zināšanas
   1.   Lai varētu pretendēt uz norīkojumu uz EĀDD, NVE jābūt vismaz trīs gadu pilnas slodzes administratīvai, zinātniskai, tehniskai, padomdevēja vai uzraudzības uzdevumu pieredzei, kas atbilst AD vai AST funkciju grupām, kā noteikts Eiropas Savienības Civildienesta noteikumos un Savienības pārējo darbinieku nodarbināšanas kārtībā (3).
   2.   Lai pildītu viņam uzticētos pienākumus, NVE jābūt ļoti labām Savienības vienas valodas zināšanām un pietiekamām otrās valodas zināšanām.
   7. pants
   Atlases procedūras
   1.   NVE atlase notiek atklātā un pārskatāmā procedūrā, par kuras praktiskajiem aspektiem lēmumu pieņem Personāla nodaļa.
   Pienācīgi pamatotos izņēmuma gadījumos dienesta interesēs NVE var izvēlēties bez šādām procedūrām. Atļauja izdarīt šādu atkāpi jālūdz galvenajam izpilddirektoram.
   2.   Pirms norīkojuma tiešajam vadītājam jānodrošina, ka ir pieejams pietiekams budžeta asignējums.
   3.   Iesniegumus Personāla nodaļai nosūta attiecīgā pastāvīgā pārstāvniecība.
   8. pants
   Norīkojuma pārtraukšana
   1.   Personāla nodaļa var atļaut norīkojumu pārtraukt un konkretizēt piemērojamos nosacījumus. Laikā, kad norīkojums ir pārtraukts:

               a)

               nemaksā 16. un 17. pantā minētos pabalstus;

               b)

               19. un 20. pantā minētos izdevumus atmaksā tikai tad, ja norīkojumu pārtrauc pēc EĀDD lūguma.

         2.   Personāla daļa informē NVE darba devēju.
   9. pants
   Norīkojuma izbeigšana
   1.   Saskaņā ar 2. punktu norīkojumu var izbeigt pēc EĀDD lūguma (ar Personāla daļas un attiecīgā rīkotājdirektora vai līdzvērtīgas amatpersonas piekrišanu) vai pēc NVE darba devēja lūguma ar noteikumu, ka trīs mēnešus iepriekš ir iesniegts darba uzteikums. To var izbeigt arī pēc NVE lūguma ar noteikumu, ka ir iesniegts tāds pats darba uzteikums, un ar Personāla daļas un attiecīgā rīkotājdirektora vai līdzvērtīgas amatpersonas piekrišanu.
   2.   Dažos izņēmuma gadījumos norīkojumu var izbeigt bez iepriekšēja uzteikuma:

               a)

               NVE darba devējs – ja to nosaka darba devēja būtiskas intereses;

               b)

               Personāla daļai un attiecīgajam rīkotājdirektoram vai līdzvērtīgai amatpersonai un darba devējam vienojoties pēc NVE lūguma, kas izteikts abām pusēm, ja to nosaka NVE būtiskas personiskas vai profesionālas intereses; vai arī

               c)

               EĀDD (ar Personāla daļas un attiecīgā rīkotājdirektora vai līdzvērtīgas amatpersonas piekrišanu) gadījumā, ja NVE nepilda savus pienākumus saskaņā ar šiem noteikumiem. NVE vispirms dod iespēju iesniegt apsvērumus savai aizstāvībai.

         3.   Ja norīkojumu izbeidz saskaņā ar 2. punkta c) apakšpunktu, Personāla daļa nekavējoties informē darba devēju.
   II   NODAĻA

      DARBA APSTĀKĻI

   10. pants
   Sociālais nodrošinājums
   1.   Pirms norīkojuma laikposma sākuma darba devējs, kuram NVE jāsūta norīkojumā, apliecina EĀDD, ka NVE visu norīkojuma laiku paliek to sociālā nodrošinājuma tiesību subjekts, kas attiecas uz to valsts pārvaldes iestādi vai starptautisko organizāciju, kura nodarbina NVE, un uzņemas atbildību par izmaksām, kas rodas, NVE atrodoties ārzemēs. Tādēļ NVE darba devējs iesniedz Personāla daļai Padomes Regulas (EEK) Nr. 574/72 11. panta 1. punktā minēto apliecību (4).
   2.   EĀDD apdrošina NVE pret nelaimes gadījumiem no norīkojuma sākuma. Personāla daļa nodrošina viņu ar šīs apdrošināšanas noteikumu eksemplāru dienā, kurā viņš ierodas attiecīgajā EĀDD nodaļā, lai nokārtotu ar norīkojumu saistītās administratīvās formalitātes.
   3.   Ja saistībā ar komandējumu, kurā NVE piedalās atbilstīgi 4. un 21. pantam, vai ja sakarā ar īpašiem apdraudējumiem norīkojuma vietā ir vajadzīga papildu vai īpaša apdrošināšana, tās izmaksas sedz EĀDD.
   11. pants
   Darba laiks
   1.   NVE ir pakļauts EĀDD spēkā esošajiem noteikumiem attiecībā uz darba laiku. Šos noteikumus var grozīt galvenais izpilddirektors, ja to nosaka EĀDD vajadzības.
   2.   NVE visu norīkojuma laiku pilda savus pienākumus, strādājot pilnu darba slodzi. Saskaņā ar pienācīgi pamatotu NVE tiešā vadītāja lūgumu un atbilstīgi EĀDD interesēm Personāla daļa var atļaut NVE strādāt nepilnu darba slodzi, ja tam piekrīt viņa/viņas darba devējs.
   3.   Ja ir dota atļauja strādāt nepilnu darba slodzi, NVE strādā vismaz pusi no parastā darba laika.
   4.   NVE var piešķirt EĀDD spēkā esošus pabalstus par darbu maiņās vai par darbu rezervē.
   12. pants
   Prombūtne slimības vai nelaimes gadījuma dēļ
   1.   Par prombūtni slimības vai nelaimes gadījuma dēļ NVE, cik vien ātri iespējams, ziņo savam tiešajam vadītājam, minot savu tā brīža adresi. Ja NVE neierodas darbā vairāk kā trīs dienas, viņš/viņa uzrāda medicīnisko izziņu, un viņam/viņai var lūgt iziet medicīnisko apskati, ko organizē EĀDD.
   2.   Ja prombūtnes laiks slimības vai nelaimes gadījuma dēļ, kas atsevišķi nav ilgāks par trim dienām, kopā pārsniedz 12 dienas 12 mēnešu laikā, NVE jāuzrāda medicīniskā izziņa turpmākajiem prombūtnes gadījumiem slimības dēļ.
   3.   Ja slimības atvaļinājuma laikposms pārsniedz trīs mēnešus vai NVE nodarbinātības laikposmu, atkarībā no tā, kurš ir garāks, automātiski pārtrauc piešķirt 16. panta 1. un 2. punktā minētos pabalstus. Šo noteikumu nepiemēro ar grūtniecību saistītas slimības gadījumā. Slimības atvaļinājums nedrīkst būt ilgāks par attiecīgās personas norīkojuma laiku.
   4.   Tomēr NVE, kas norīkojuma laikā guvis ar darbu saistītu traumu, turpina saņemt 16. panta 1. un 2. punktā noteiktos pabalstus pilnā apmērā visu darbnespējas laiku līdz norīkojuma laikposma beigām.
   13. pants
   Gadskārtējais atvaļinājums, īpašais atvaļinājums un brīvdienas
   1.   NVE ir tiesīgs saņemt divarpus darba dienu atvaļinājumu nodarbinātības mēnesī (30 dienas kalendārā gada laikā).
   2.   Atvaļinājums iepriekš ir jāapstiprina NVE tiešajam vadītājam.
   3.   NVE piešķir īpašo atvaļinājumu šādos gadījumos:
   —   NVE laulību gadījumā– četras dienas,
   —   NVE dzīvesvietas maiņas gadījumā– divas dienas,
   —   dzīvesvietas maiņas gadījumā pienākumu izpildes dēļ– līdz divām dienām,
   —   dzīvesbiedra nopietnas slimības gadījumā– līdz trim dienām,
   —   dzīvesbiedra nāves gadījumā– četras dienas,
   —   augšupejošas līnijas radinieka nopietnas slimības gadījumā– līdz divām dienām,
   —   augšupejošas līnijas radinieka nāves gadījumā– līdz divām dienām,
   —   bērna laulību gadījumā– divas dienas,
   —   bērna piedzimšanas gadījumā– desmit dienas, kas jāizmanto četrpadsmit nedēļu laikā pēc bērna piedzimšanas,
   —   sievas nāves gadījumā grūtniecības atvaļinājuma laikā– tik daudz dienu, kas atbilst atlikušajam grūtniecības atvaļinājumam, kas būtu piemērojams saskaņā ar Civildienesta noteikumiem,
   —   bērna nopietnas slimības gadījumā– līdz divām dienām,
   —   bērna ļoti nopietnas slimības gadījumā, ko apliecina ārsta izziņa, vai divpadsmitgadīga vai jaunāka bērna hospitalizācijas gadījumā– līdz piecām dienām,
   —   bērna nāves gadījumā– četras dienas,
   —   bērna adopcijas gadījumā– vienu divdesmit nedēļu ilgu laikposmu (divdesmit četras nedēļas, ja bērns ir invalīds) atbilstīgi tādiem pašiem nosacījumiem, kādi būtu piemērojami saskaņā ar Civildienesta noteikumiem.
   Pēc pienācīgi pamatota NVE lūguma var piešķirt divas dienas ilgu īpašu papildu atvaļinājumu 12 mēnešu laikā.
   Šā noteikuma izpratnē NVE neprecētu partneri var pielīdzināt dzīvesbiedram tāpat kā Civildienesta noteikumos.
   4.   Saskaņā ar NVE darba devēja pamatotu iesniegumu EĀDD (Personāla daļa un attiecīgais rīkotājdirektors vai līdzvērtīga amatpersona), izskatot katru gadījumu atsevišķi, var piešķirt līdz divām dienām ilgu īpašu papildu atvaļinājumu 12 mēnešu laikā.
   5.   Nepilna darba laika darba gadījumā gadskārtējā atvaļinājuma laiku proporcionāli samazina.
   6.   Nekompensē gadskārtējā atvaļinājuma dienas, kas nav izmantotas līdz norīkojuma laikposma beigām.
   14. pants
   Grūtniecības un dzemdību atvaļinājums
   1.   NVE grūtniecības gadījumā piešķir 20 nedēļu ilgu grūtniecības un dzemdību atvaļinājumu, kura laikā viņa saņem 16. pantā noteiktos pabalstus. Atvaļinājums sākas ne agrāk kā sešas nedēļas pirms attiecīgā izziņā norādītas iespējamās dzemdību dienas un beidzas ne agrāk kā četrpadsmit nedēļas pēc dzemdībām. Vairāku bērnu dzimšanas vai priekšlaicīgu dzemdību, vai bērna invalīda piedzimšanas gadījumā atvaļinājums ir 24 nedēļas. Šajos noteikumos priekšlaicīgas dzemdības ir dzemdības, kas notiek pirms grūtniecības 34. nedēļas beigām.
   2.   Ja NVE darba devēja valsts tiesību aktos paredzēts garāks grūtniecības un dzemdību atvaļinājums, norīkojumu pārtrauc uz laiku, par kādu tiek pārsniegts EĀDD piešķirtais laikposms. Tādā gadījumā laikposmu, kas ir vienāds ar pārtraukšanas laikposmu, pievieno norīkojuma beigās, ja tas ir EĀDD interesēs.
   3.   Turklāt NVE var lūgt norīkojuma pārtraukšanu, lai ietvertu visu grūtniecības un dzemdību atvaļinājumam paredzēto laiku. Tādā gadījumā laikposmu, kas ir vienāds ar pārtraukšanas laikposmu, pievieno norīkojuma beigās, ja tas ir EĀDD interesēs.
   15. pants
   Pārvaldība un kontrole
   Atvaļinājuma pārvaldību un kontroli veic NVE tiešais vadītājs un Personāla daļa. Darba laika un prombūtnes gadījumu kontrole ir NVE tiešā vadītāja atbildībā.
   III   NODAĻA

      PABALSTI UN IZDEVUMI

   16. pants
   Pabalsti
   1.   NVE ir tiesības saņemt komandējuma dienas naudu visu norīkojuma laiku. Ja attālums starp izcelsmes vietu un norīkojuma vietu ir 150 km vai mazāks, dienas nauda ir EUR 31,92. Ja attālums pārsniedz 150 km, dienas nauda ir EUR 127,65.
   2.   Ja NVE nav saņēmis pārcelšanās izdevumus no EĀDD vai darba devēja, izmaksā papildu mēneša pabalstu, kā norādīts šajā tabulā:

               Attālums starp izcelsmes vietu un norīkojuma vietu (km)

               Summa EUR

               0–150

               0

               > 150

               82,05

               > 300

               145,86

               > 500

               237,05

               > 800

               382,92

               > 1 300

               601,73

               > 2 000

               720,27

         3.   Tādus pabalstus izmaksā par komandējuma laiku, gadskārtējo atvaļinājumu, grūtniecības un dzemdību atvaļinājumu, īpašo atvaļinājumu un EĀDD piešķirtajām brīvdienām.
   4.   NVE, uzsākot darbu norīkojumā, saņem avansu, proti, 75 dienu komandējuma dienas naudas summu, vienlaicīgi zaudējot tiesības attiecīgajā laikposmā saņemt tādu pabalstu. Ja norīkojums EĀDD beidzas pirms tā laikposma beigām, kas ņemts vērā, lai aprēķinātu avansa summu, NVE pienākums ir atdot summu, kas atbilst attiecīgā laikposma atlikušajai daļai.
   5.   Laikā, kad notiek 1. panta 6. punktā paredzētā vēstuļu apmaiņa, NVE darba devējs informē Personāla nodaļu par jebkādiem maksājumiem, kas ir līdzīgi šā panta 1. un 2. punktā minētajiem maksājumiem un kurus saņem NVE. Minēto maksājumu summas atvelk no attiecīgiem EĀDD maksātiem pabalstiem.
   6.   Dienas un ikmēneša pabalstus koriģē katru gadu bez atpakaļejoša spēka, pamatojoties uz Briselē un Luksemburgā strādājošu Savienības amatpersonu pamatalgu koriģēšanu.
   17. pants
   Papildu vienotas likmes pabalsts
   1.   Izņemot gadījumus, ja NVE izcelsmes vieta ir 150 km vai mazākā attālumā no norīkojuma vietas, viņš/viņa saņem papildu vienotas likmes pabalstu, kas ir vienāds ar starpību starp viņa/viņas darba devēja maksāto bruto ikgadējo algu (atskaitot ģimenes pabalstu summu), kurai pieskaitīta EĀDD iespējami maksāto pabalstu summa saskaņā ar 16. pantu, un pamatalgu, ko izmaksā AD 6 vai AST 4 pakāpes 1. līmeņa ierēdnim saskaņā ar kategoriju, kurai NVE pielīdzināts.
   2.   Minēto pabalstu koriģē reizi gadā bez atpakaļejoša spēka, pamatojoties uz Savienības amatpersonu pamatalgu koriģēšanu.
   18. pants
   Darbā pieņemšanas, norīkojuma, izcelsmes un atgriešanās vieta
   1.   Saistībā ar šiem noteikumiem

               —

               par darbā pieņemšanas vietu uzskata vietu, kurā NVE pildīja sava darba devēja noteiktos pienākumus tieši pirms norīkošanas,

               —

               par norīkojuma vietu uzskata Briseli vai tās Savienības delegācijas, uz kuru NVE ir norīkots, atrašanās vietu,

               —

               par izcelsmes vietu uzskata vietu, kur atrodas NVE darba devēja galvenā mītne,

               —

               par atgriešanās vietu uzskata vietu, kur NVE veiks savu pamatdarbību pēc norīkojuma beigām.

         2.   Ja darbā pieņemšanas vieta vai atgriešanās vieta ir ārpus Eiropas Savienības teritorijas vai citā dalībvalstī, nevis tajā, kur atrodas NVE darba devēja mītne, vai, ja NVE pēc norīkojuma beigām neveic profesionālu darbību, par izcelsmes vietu attiecīgā gadījumā uzskata vai nu darbā pieņemšanas vietu vai atgriešanās vietu.
   Darbā pieņemšanas vietu, norīkojuma vietu vai vietas un izcelsmes vietu nosaka 1. panta 6. punktā paredzētajā vēstuļu apmaiņā. Atgriešanās vietu nosaka NVE darba devēja deklarācijā.
   3.   Piemērojot šo pantu, neņem vērā apstākļus, kas NVE rodas tādu uzdevumu dēļ, ko viņš veic valsts labā, izņemot norīkojuma vietas valsti vai starptautisku organizāciju.
   19. pants
   Ceļa izdevumi
   1.   NVE, kura darbā pieņemšanas vieta ir vairāk nekā 150 km attālumā no norīkojuma vietas, ir tiesīgs saņemt ceļa izdevumu atlīdzību:

               a)

               par sevi;

               b)

               par dzīvesbiedru un apgādībā esošiem bērniem, ja viņi dzīvo kopā ar NVE un ja pārcelšanās izdevumus atmaksā EĀDD.

         2.   Izņemot gadījumus, ja ceļu veic, izmantojot aviotransportu, atmaksu veic pēc vienotas likmes bez piemaksām, kura nepārsniedz brauciena ar otrās klases vilciena izmaksas. Tas pats attiecas arī uz braucienu, izmantojot automobili. Ja brauciens ar vilcienu pārsniedz 500 km vai, ja standarta maršruts iekļauj jūras šķērsošanu, var atmaksāt lidmašīnas biļetes summu, kas atbilst biļetes par pazeminātu cenu faktiskajām izmaksām (PEX vai APEX), ja uzrāda biļetes un iekāpšanas kartes.
   3.   NVE ir tiesības uz viņa/viņas paša/s, kā arī, ja vajadzīgs, uz 1. punkta b) apakšpunktā minēto personu ceļa izmaksu atlīdzināšanu uz atgriešanās vietu pēc norīkojuma beigām, ievērojot iepriekšminētos ierobežojumus. Tāda atlīdzība nevar pārsniegt summu, uz ko NVE varētu pretendēt, ja viņš/viņa atgrieztos uz darbā pieņemšanas vietu.
   4.   Ja NVE ir pārcēlies no savas darbā pieņemšanas vietas uz savu norīkojuma vietu, viņam/viņai ir tiesības katru gadu saņemt vienotas likmes maksājumu, kas vienāds ar maksu par braucienu mājup no savas norīkojuma vietas uz savu izcelsmes vietu sev, savam/savai dzīvesbiedram/dzīvesbiedrei un apgādībā esošiem bērniem.
   5.   Šā noteikuma izpratnē NVE neprecētu partneri var pielīdzināt dzīvesbiedram tāpat kā Civildienesta noteikumos.
   20. pants
   Pārcelšanās izdevumi
   1.   NVE var pārvest savas mēbeles un savas personiskās mantas no darbā pieņemšanas vietas uz norīkojuma vietu par EĀDD līdzekļiem, iepriekš saņemot Personāla nodaļas atļauju, ar noteikumu, ka ir izpildīti šādi nosacījumi:

               a)

               norīkojuma sākotnējam laikposmam jābūt diviem gadiem;

               b)

               NVE darbā pieņemšanas vietai jābūt 100 km vai lielākā attālumā no norīkojuma vietas;

               c)

               pārcelšanās jāpabeidz sešu mēnešu laikā no norīkojuma sākuma dienas;

               d)

               atļauja jālūdz vismaz divus mēnešus pirms iecerētā pārcelšanās datuma;

               e)

               pārcelšanās izmaksas neatmaksā darba devējs; kā arī

               f)

               NVE jānosūta tāmju, kvīšu un faktūru oriģināli Personāla nodaļai un apliecinošs dokuments no NVE darba devēja, kurā apstiprināts, ka darba devējs nesedz pārcelšanās izmaksas.

         2.   Saskaņā ar 3. punktu, ja pārcelšanās uz norīkojuma vietu radītās izmaksas ir sedzis EĀDD, NVE norīkojuma beigās, saņēmis iepriekšēju atļauju, ir tiesīgs saņemt pārcelšanās izdevumu atlīdzinājumu no norīkojuma vietas uz atgriešanās vietu atbilstīgi spēkā esošajiem EĀDD noteikumiem par pārcelšanās izdevumu atlīdzināšanu un ievērojot 1. punkta d) un e) apakšpunktā izklāstītos un papildu nosacījumus:

               a)

               pārcelšanās nevar notikt agrāk kā sešus mēnešus pirms norīkojuma beigām;

               b)

               pārcelšanās jāpabeidz sešu mēnešu laikā no norīkojuma beigu datuma;

               c)

               pārcelšanās izdevumu izmaksas, ko EĀDD atlīdzina norīkojuma beigās, nedrīkst pārsniegt pārcelšanās izdevumu izmaksas, uz kuru atlīdzinājumu NVE būtu tiesības, ja viņš pārceltos uz darbā pieņemšanas vietu; kā arī

               d)

               atlīdzinājumu veic, kad NVE ir EĀDD iesniedzis oriģinālās tāmes un faktūru, kā arī NVE darba devēja apliecinājumu, kurā apstiprināts, ka tas pilnībā vai daļēji nesedz pārcelšanās izmaksas.

         3.   NVE, kura norīkojumu beidz pēc viņa/viņas vai pēc darba devēja lūguma divu gadu laikā kopš norīkojuma sākuma, nav tiesību saņemt pārcelšanās izmaksu atlīdzinājumu norīkojuma beigās.
   4.   Šajā pantā paredzēto izdevumu atmaksu veic saskaņā ar atbilstīgajiem EĀDD piemērojamiem noteikumiem un nosacījumiem.
   21. pants
   Komandējumi un komandējumu izdevumi
   1.   NVE var nosūtīt komandējumā saskaņā ar 4. pantu.
   2.   Komandējumu izmaksas atmaksā saskaņā ar EĀDD spēkā esošajiem noteikumiem.
   22. pants
   Mācības
   NVE ir tiesīgs apmeklēt EĀDD rīkotus mācību kursus, ja tas ir EĀDD interesēs. Ņem vērā arī pamatotas NVE intereses, it īpaši ja tās ir saistītas ar viņa/viņas profesionālo pienākumu pildīšanu, ja NVE tiešais vadītājs pieņem lēmumu atļaut piedalīties kursos.
   23. pants
   Administratīvie noteikumi
   1.   NVE pirmajā norīkojuma dienā ierodas Personāla nodaļā, lai pabeigtu nepieciešamās administratīvās formalitātes. Viņš/viņa sāk pildīt savus pienākumus mēneša pirmajā vai 16. datumā.
   2.   NVE, kas norīkots uz Savienības delegāciju, piesakās Savienības delegācijas vadītājam savā norīkojuma vietā.
   3.   Maksājumus izdara EĀDD euro bankas kontā, kas atvērts bankas iestādē Briselē. NVE, kura norīkojuma vieta nav Briselē, maksājumus var veikt euro bankas kontā, kas atvērts bankas iestādē Briselē vai NVE izcelsmes vietā.
   IV   NODAĻA

      NVE, KAS NORĪKOTI UZ SAVIENĪBAS DELEGĀCIJĀM

   24. pants
   Noteikumi, ko piemēro NVE, kas norīkoti uz Savienības delegācijām
   Saskaņā ar šajā nodaļā izklāstītajiem noteikumiem NVE, kas norīkoti uz Savienības delegācijām, piemēro noteikumus, kas izklāstīti citās šā lēmuma vietās.
   25. pants
   Pabalsti
   1.   Lēmuma 16. pantā minētos pabalstus Beļģijā izmaksā euro. Tiem piemēro koeficientu, kas piemērojams Beļģijā nodarbinātām amatpersonām.
   2.   Atkāpjoties no 1. punkta, Personāla nodaļa pēc NVE lūguma var atļaut izmaksāt komandējuma dienas naudu norīkojuma vietas valūtā vai – pamatotos izņēmuma gadījumos, lai saglabātu pirktspēju – citā valūtā. Pēc tam pabalstiem piemēro Civildienesta noteikumu X pielikuma 12. pantā paredzēto koeficientu un konvertē pēc atbilstoša maiņas kursa.
   3.   Pabalstu par dzīves apstākļiem, kas noteikts pēc tiem pašiem kritērijiem, kā izklāstīts Civildienesta noteikumu X pielikuma 10. pantā, izmaksā NVE, kas norīkoti uz ES delegācijām trešās valstīs. Šo noteikumu 16. panta 1. punktā minētā komandējuma dienas naudu veido Civildienesta noteikumu X pielikuma 10. pantā minētā atskaites summa.
   26. pants
   Izmaksu atlīdzināšana
   1.   Lēmuma 19. panta 1. punkta b) apakšpunktā un 19. panta 4. punktā minētās izmaksas neatlīdzina.
   2.   Lēmuma 20. pantā minētās izmaksas neatlīdzina.
   27. pants
   Ikgadējais atvaļinājums
   Noteikumus par ikgadējo atvaļinājumu, ko piemēro EĀDD darbiniekiem Savienības delegācijās, piemēro arī EĀDD NVE Savienības delegācijās.
   V   NODAĻA

      VALSTU EKSPERTI NEAPMAKSĀTĀ NORĪKOJUMĀ

   28. pants
   NVE neapmaksātā norīkojumā
   1.   Šajā lēmumā “neapmaksāts NVE” nozīmē NVE, par kuru EĀDD nemaksā nevienu no III vai IV nodaļā paredzētajiem pabalstiem, nedz sedz šajā lēmumā paredzētās izmaksas, izņemot tās, kas saistītas ar viņu darbu norīkojumā, neskarot nekādus citus nolīgumus starp EĀDD un pārvaldi, kas norīko “neapmaksātu NVE”.
   2.   Personāla nodaļa pēc attiecīgā rīkotājdirektora vai līdzvērtīgas amatpersonas lūguma drīkst atļaut neapmaksāta NVE norīkojumu, lēmumu pieņemot katrā gadījumā atsevišķi, ņemot vērā viņa izcelsmes vietu, attiecīgo nodaļu, ģeogrāfisko līdzsvaru un veicamo darbu.
   VI   NODAĻA

      NOTEIKUMU PIEMĒROŠANA NORĪKOTĀM VALSTS MILITĀRPERSONĀM

   29. pants
   Noteikumi, kas piemērojami norīkotām militārpersonām
   Saskaņā ar šīs nodaļas noteikumiem noteikumus, kas izklāstīti citur šajā lēmumā, piemēro arī militārpersonām, kas norīkotas uz EĀDD, lai izveidotu Eiropas Savienības Militāro štābu (“EUMS”) saskaņā ar Padomes Lēmumu 2001/80/KĀDP (2001. gada 22. janvāris) par Eiropas Savienības Militārā štāba izveidošanu (5), atbilstīgi izdarītajiem grozījumiem.
   30. pants
   Nosacījumi
   Norīkotajām militārpersonām jābūt apmaksātā dienestā dalībvalsts bruņotajos spēkos visu norīkojuma laiku.
   31. pants
   Pieņemšana darbā

      EUMS ģenerāldirektors nosaka noteikumus norīkotu militārpersonu pieņemšanai darbā (6).
   32. pants
   Vēstuļu apmaiņa
   Lēmuma 1. panta 6. punktā minētā vēstuļu apmaiņa notiek starp galveno izpilddirektoru un attiecīgās dalībvalsts pastāvīgo pārstāvniecību attiecībā uz EUMS ģenerāldirektora, EUMS ģenerāldirektora vietnieka un visu direktoru un nodaļu vadītāju iecelšanu darbā, savukārt attiecībā uz visu pārējo amatpersonu pieņemšanu darbā tā notiek starp EUMS ģenerāldirektoru un dalībvalsts pastāvīgo pārstāvniecību. Šajā vēstuļu apmaiņā ir jānorāda arī jebkādi iespējami ierobežojumi NVE dalībai komandējumos.
   33. pants
   Norīkojuma ilgums
   1.   Norīkojuma ilgums nevar būt mazāks par sešiem mēnešiem un lielāks par trim gadiem, un to var secīgi pagarināt, ja kopējais laikposms nepārsniedz četrus gadus.
   2.   Izņemot izņēmuma gadījumus, laikposmam starp iepriekšējo norīkojuma laikposmu un jauno norīkojumu jābūt vismaz trim gadiem, ja pastāv atbilstīgi apstākļi un tam piekrīt EUMS ģenerāldirektors.
   34. pants
   Uzdevumi
   Neskarot 4. pantu, norīkotās militārpersonas, kas darbojas Augstā pārstāvja pakļautībā, veic misiju, pilda tām uzticētos pienākumus un veic uzdevumus saskaņā ar Lēmuma 2001/80/KĀDP pielikumu, kurā izdarīti grozījumi.
   35. pants
   Drošības pielaide
   Norīkoto militārpersonu drošības pielaide attiecīgajam līmenim, kurš nevar būt zemāks par SECRET, jānosaka 1. panta 6. punkta minētajā vēstuļu apmaiņā.
   36. pants
   Profesionālā pieredze
   Neskarot 6. panta 1. punktu, uz EĀDD var norīkot militārpersonu, kas strādā pārvaldes vai padomdevēja līmenī un kam ir augstas pakāpes kompetence saistībā ar veicamajiem pienākumiem.
   37. pants
   Norīkojuma pārtraukšana vai izbeigšana
   1.   Ja 8. panta 1. punktu piemēro norīkotai militārpersonai, attiecīgo atļauju piešķir EUMS ģenerāldirektors.
   2.   Neskarot 9. panta 2. punktu, norīkojumu var izbeigt bez iepriekšēja brīdinājuma, ja tas vajadzīgs saistībā ar EĀDD vai norīkotās militārpersonas valsts pārvaldes iestādes interesēm vai jebkāda cita pamatota iemesla dēļ.
   38. pants
   Pienākumu būtiska neizpilde
   1.   Norīkotās militārpersonas tīšas vai netīšas pienākumu būtiskas neizpildes gadījumos norīkojumu var izbeigt bez iepriekšēja brīdinājuma. Neskarot 9. panta 2. punkta c) apakšpunktu, EUMS ģenerāldirektors pieņem lēmumu pēc tam, kad attiecīgajai personai dota iespēja iesniegt apsvērumus savai aizstāvībai. Pirms lēmuma pieņemšanas EUMS ģenerāldirektors ziņo tās dalībvalsts pastāvīgajam pārstāvim, kuras valstspiederīgais ir attiecīgā norīkotā militārpersona. Pēc tāda lēmuma pieņemšanas pārtrauc kompensēt 19. un 20. pantā minētās izmaksas.
   Norīkotās militārpersonas norīkojumu var pārtraukt pirms pirmajā daļā minētā lēmuma pieņemšanas, ja pienākumu nopietnas neizpildes gadījumā EUMS ģenerāldirektors liecina pret viņu pēc tam, kad attiecīgajai personai ir sniegta aizstāvības iespēja. Tāda pārtraukuma laikā neizmaksā 16. un 17. pantā minētos pabalstus, un tāds pārtraukums nevar pārsniegt trīs mēnešus.
   2.   EUMS ģenerāldirektors informē valsts iestādes par jebkuru šajā lēmumā izklāstīto vai minēto noteikumu pārkāpumu, ko militārpersona izdara norīkojuma laikā.
   3.   Norīkojumā esoša militārpersona joprojām ir pakļauta savas valsts disciplināriem noteikumiem.
   39. pants
   Darba laiks
   Norīkotajām militārpersonām nepiemēro 11. panta 2. punkta otro teikumu.
   40. pants
   Īpašais atvaļinājums
   EĀDD var piešķirt neapmaksātu īpašo papildu atvaļinājumu darba devēja nodrošinātām apmācībām pēc pienācīgi pamatota darba devēja iesnieguma.
   41. pants
   Pabalsti
   Lēmuma 1. panta 5. punktā minētajā vēstuļu apmaiņā var paredzēt, ka 16. un 17. pantā paredzētos pabalstus nemaksās.
   VII   NODAĻA

      NOBEIGUMA NOTEIKUMI

   42. pants
   Sūdzības
   1.   Neskarot iespējas pēc stāšanās amatā ierosināt lietu tiesā, saskaņā ar Līguma par Eiropas Savienības darbību 263. pantā izklāstītajiem noteikumiem un laika ierobežojumiem jebkurš NVE var iesniegt sūdzību Personāla nodaļai par jebkuru saskaņā ar šo lēmumu pieņemtu EĀDD aktu, kas nelabvēlīgi ietekmē viņu, izņemot lēmumus, kas tieši izriet no viņa darba devēja pieņemtiem lēmumiem.
   2.   Sūdzība jāiesniedz divu mēnešu laikā. Minētais laikposms sākas dienā, kad attiecīgā persona ir informēta par lēmumu, bet nekādā gadījumā ne vēlāk kā dienā, kad attiecīgā persona saņēmusi šādu paziņojumu. Personāla nodaļa par savu argumentētu lēmumu attiecīgajai personai ziņo četru mēnešu laikā kopš sūdzības iesniegšanas dienas. Ja minētā termiņa beigās atbilde uz sūdzību nav saņemta, netieši tas nozīmē lēmumu noraidīt to.
   43. pants
   Atcelšana
   Padomes Lēmumu 2007/829/EK (2007. gada 5. decembris) un Komisijas 2008. gada 12. novembra Lēmumu (C(2008) 6866) turpina piemērot visiem norīkojumiem, kas notiek šā lēmuma spēkā stāšanās laikā, neskarot 44. pantu.
   44. pants
   Stāšanās spēkā
   Šis lēmums stājas spēkā tā pieņemšanas dienā. No minētās dienas to piemēro:

               a)

               katram jaunam norīkojumam uz EĀDD; kā arī

               b)

               jebkura agrāka norīkojuma uz Komisiju vai Padomi atjaunošanai, ja attiecīgās funkcijas ir nodotas EĀDD. Šādos gadījumos uzskata, ka 2. pantā izklāstītais norīkojuma laikposms sākas datumā, kad notiek pārcelšana uz EĀDD.

      Briselē, 2011. gada 23. martā

            Augstā pārstāve –
         C. ASHTON

      (1)  OV L 201, 3.8.2010., 30. lpp.

      (2)  OV L 327, 13.2.2007., 10. lpp.

      (3)  OV L 56, 4.3.1968., 1. lpp.

      (4)  OV L 74, 27.3.1972., 1. lpp.

      (5)  OV L 27, 30.1.2001., 7. lpp.

      (6)  EUMS personālsastāva komplektēšanas un nomaiņas politika, dokuments 5402/2011.


title: Padomes Lēmums ( 2011. gada 18. jūlijs ), ar ko ieceļ Eiropas Darba drošības un veselības aizsardzības aģentūras valdes locekļus un locekļu aizstājējus no Vācijas, Ungārijas un Portugāles

text:
               23.7.2011

               LV

               Eiropas Savienības Oficiālais Vēstnesis

               C 217/27

         PADOMES LĒMUMS
   (2011. gada 18. jūlijs),
   ar ko ieceļ Eiropas Darba drošības un veselības aizsardzības aģentūras valdes locekļus un locekļu aizstājējus no Vācijas, Ungārijas un Portugāles
   2011/C 217/07
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 2062/94 (1994. gada 18. jūlijs), ar ko izveido Eiropas Darba drošības un veselības aizsardzības aģentūru (1), un jo īpaši tās 8. pantu,
   ņemot vērā ierosināto kandidātu sarakstu, ko Padomei iesniegusi Ungārijas valdība un darba ņēmēju organizācijas,
   ņemot vērā Darba drošības un veselības aizsardzības padomdevējas komitejas locekļu un viņu aizstājēju sarakstus,
   tā kā:

               (1)

               Ar Lēmumiem, ko tā pieņēma 2010. gada 22. novembrī (2), 2011. gada 7. martā (3) un 2011. gada 21. martā (4), Padome iecēla dažus Eiropas Darba drošības un veselības aizsardzības aģentūras valdes locekļus un locekļu aizstājējus uz laikposmu no 2010. gada 8. novembra līdz 2013. gada 7. novembrim.

               (2)

               Ungārijas valdība ir izvirzījusi kandidātus divām amata vietām, kurās ieceļami Ungārijas pārstāvji, un Darba ņēmēju organizācijas ir izvirzījušas kandidātus vairākām brīvajām amata vietām, kurās ieceļami Vācijas un Portugāles pārstāvji,

         IR PIEŅĒMUSI ŠO LĒMUMU.
   1. pants
   Par Eiropas Darba drošības un veselības aizsardzības aģentūras valdes locekļiem un locekļu aizstājējiem uz laikposmu līdz 2013. gada 7. novembrim tiek ieceltas turpmāk norādītās personas:
   I.   VALDĪBAS PĀRSTĀVJI

               Valsts

               Locekļi

               Locekļu aizstājēji

               Ungārija

                  János GÁDOR kungs

                  Éva GRÓNAI kundze

   II.   DARBA ŅĒMĒJU ORGANIZĀCIJU PĀRSTĀVJI

               Valsts

               Locekļi

               Locekļu aizstājēji

               Vācija

                  Marina SCHRÖDER kundze

                  Thomas VEIT kungs

               Portugāle

                  Fernando José GOMES kungs

         2. pants
   Vēl neizvirzītos locekļus un viņu aizstājējus Padome iecels amatos vēlāk.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 18. jūlijā

            Padomes vārdā –

            priekšsēdētājs

         M. DOWGIELEWICZ

      (1)  OV L 216, 20.8.1994., 1. lpp.

      (2)  OV C 322, 27.11.2010., 3. lpp.

      (3)  OV C 83, 17.3.2011., 2. lpp.

      (4)  OV C 92, 24.3.2011., 8. lpp.


title: 2006/922/EK: Komisijas Lēmums ( 2006. gada 12. decembris ), ar ko pielāgo korekcijas koeficientus, ko no 2006. gada 1. februāra , 1. marta , 1. aprīļa , 1. maija un 1. jūnija piemēro trešās valstīs strādājošu Eiropas Kopienu ierēdņu, pagaidu darbinieku un līgumdarbinieku atalgojumam

text:
               14.12.2006

               LV

               Eiropas Savienības Oficiālais Vēstnesis

               L 354/39

      KOMISIJAS LĒMUMS

   (2006. gada 12. decembris),
   ar ko pielāgo korekcijas koeficientus, ko no 2006. gada 1. februāra, 1. marta, 1. aprīļa, 1. maija un 1. jūnija piemēro trešās valstīs strādājošu Eiropas Kopienu ierēdņu, pagaidu darbinieku un līgumdarbinieku atalgojumam
   (2006/922/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Kopienu Civildienesta noteikumus un Kopienu pārējo darbinieku nodarbināšanas kārtību, ko nosaka Regula (EEK, Euratom, EOTK) Nr. 259/68 (1), kurā jaunākie grozījumi izdarīti ar Regulu (EK, EOTK, Euratom) Nr. 2104/2005 (2), un jo īpaši tās X pielikuma 13. panta otro daļu,
   tā kā:

               (1)

               Piemērojot Civildienesta noteikumu X pielikuma 13. panta pirmo daļu, Padomes Regulā (EK, Euratom) Nr. 351/2006 (3) no 2005. gada 1. jūlija ir noteikti korekcijas koeficienti atalgojumam, ko izmaksā darba vietas valsts valūtā Eiropas Kopienu ierēdņiem, pagaidu darbiniekiem un līgumdarbiniekiem, kuri strādā trešās valstīs.

               (2)

               Saskaņā ar Civildienesta noteikumu X pielikuma 13. panta otro daļu no 2006. gada 1. februāra, 1. marta, 1. aprīļa, 1. maija un 1. jūnija daži korekcijas koeficienti ir jāpielāgo tajos gadījumos, kad pēc Komisijas rīcībā esošajiem statistikas datiem dzīves dārdzības izmaiņas, ko aprēķina pēc attiecīga korekcijas koeficienta un valūtas maiņas kursa, dažās trešās valstīs ir izrādījušās par 5 % lielākas nekā iepriekšējā koeficientu noteikšanas vai pielāgošanas reizē,

         IR PIEŅĒMUSI ŠO LĒMUMU.
   Vienīgais pants
   Korekcijas koeficienti, ko no 2006. gada 1. februāra, 1. marta, 1. aprīļa, 1. maija un 1. jūnija piemēro trešās valstīs strādājošu Eiropas Kopienu ierēdņu, pagaidu darbinieku un līgumdarbinieku darba vietas valsts valūtā izmaksātam atalgojumam, ir norādīti šā lēmuma pielikumā.
   Atalgojuma aprēķināšanā izmantotos valūtas maiņas kursus nosaka saskaņā ar Finanšu regulas īstenošanas noteikumiem, un tie atbilst valūtas maiņas kursam, kas bijis spēkā šā panta pirmajā daļā minētajā datumā.

      Briselē, 2006. gada 12. decembrī

            Komisijas vārdā —

            Komisijas locekle

         Benita FERRERO-WALDNER

      (1)  OV L 56, 4.3.1968., 1. lpp.

      (2)  OV L 337, 22.12.2005., 7. lpp.

      (3)  OV L 59, 1.3.2006., 1. lpp.

      PIELIKUMS

                  Darba vietas

                  Korekcijas koeficienti,
                  2006. gada februāris

                  Angola

                  120,0

                  Bangladeša

                  46,6

                  Bosnija un Hercegovina

                  78,6

                  Kaboverde

                  78,6

                  Kuba

                  99,3

                  Gvineja

                  61,2

                  Honkonga

                  94,8

                  Izraēla

                  102,2

                  Kenija

                  83,9

                  Libāna

                  94,4

                  Madagaskara

                  74,5

                  Nikaragva

                  64,7

                  Nigēra

                  91,5

                  Jaunkaledonija

                  129,1

                  Uganda

                  62,1

                  Filipīnas

                  61,3

                  Krievija

                  118,3

                  Sīrija

                  62,9

                  Venecuēla

                  63,4

                  Zimbabve

                  36,2

                  Darba vietas

                  Korekcijas koeficienti,
                  2006. gada marts

                  Botsvāna

                  69,9

                  Kamerūna

                  108,0

                  Salvadora

                  87,7

                  Laosa

                  74,0

                  Malāvija

                  76,1

                  Dominikas Republika

                  74,6

                  Tanzānija

                  62,5

                  Zimbabve

                  44,4

                  Darba vietas

                  Korekcijas koeficienti,
                  2006. gada aprīlis

                  Saūda Arābija

                  94,1

                  Ēģipte

                  55,1

                  Gvineja

                  64,4

                  Haiti

                  105,5

                  Honkonga

                  101,9

                  Mali

                  93,8

                  Zimbabve

                  48,7

                  Darba vietas

                  Korekcijas koeficienti,
                  2006. gada maijs

                  Benina

                  92,1

                  Jordānija

                  73,2

                  Mozambika

                  67,0

                  Pakistāna

                  53,8

                  Kongo Demokrātiskā Republika

                  131,6

                  Zambija

                  79,9

                  Darba vietas

                  Korekcijas koeficienti,
                  2006. gada jūnijs

                  Argentīna

                  55,6

                  Botsvāna

                  65,6

                  Čīle

                  78,9

                  Etiopija

                  85,1

                  Izraēla

                  105,5

                  Nepāla

                  70,8

                  Uganda

                  56,1

                  Peru

                  76,5

                  Centrālāfrikas Republika

                  123,6

                  Tanzānija

                  58,7

                  Taizeme

                  59,6

                  Jemena

                  70,6


title: Padomes Lēmums (ES) 2015/2036 (2015. gada 26. oktobris), ar ko ieceļ četrus Reģionu komitejas locekļu aizstājējus no Itālijas

text:
               14.11.2015

               LV

               Eiropas Savienības Oficiālais Vēstnesis

               L 298/22

         PADOMES LĒMUMS (ES) 2015/2036
   (2015. gada 26. oktobris),
   ar ko ieceļ četrus Reģionu komitejas locekļu aizstājējus no Itālijas
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Itālijas valdības priekšlikumu,
   tā kā

               (1)

               Padome 2015. gada 26. janvārī, 5. februārī un 23. jūnijā pieņēma Lēmumu (ES) 2015/116 (1), Lēmumu (ES) 2015/190 (2) un Lēmumu (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Bianca Maria D'ANGELO kundzes, Paola GIORGI kundzes, Carmen MURATORE kundzes un Nicola VENDOLA kunga pilnvaru termiņa beigām ir atbrīvojušās četras Reģionu komitejas locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejas locekļu aizstājēju amatos tiek iecelti:

               —

                  Sig.ra Manuela BORA, Consigliere regionale e Assessore della Regione Marche,

               —

                  Sig.ra Ilaria CAVO, Consigliere regionale e Assessore della Regione Liguria,

               —

                  Sig. Vincenzo DE LUCA, Presidente della Regione Campania,

               —

                  Sig. Michele EMILIANO, Presidente della Regione Puglia.

         2. pants
   Šis lēmums stājas spēkā tā pieņemšanas dienā.

      Luksemburgā, 2015. gada 26. oktobrī

            Padomes vārdā –

            priekšsēdētāja

         C. DIESCHBOURG

      (1)  OV L 20, 27.1.2015., 42. lpp.

      (2)  OV L 31, 7.2.2015., 25. lpp.

      (3)  OV L 159, 25.6.2015., 70. lpp.


title: Padomes Lēmums ( 2014. gada 18. novembris ), ar ko ieceļ Eiropas Dzīves un darba apstākļu uzlabošanas fonda valdes locekļa aizstājēju no Maltas

text:
               22.11.2014

               LV

               Eiropas Savienības Oficiālais Vēstnesis

               C 420/4

         PADOMES LĒMUMS
   (2014. gada 18. novembris),
   ar ko ieceļ Eiropas Dzīves un darba apstākļu uzlabošanas fonda valdes locekļa aizstājēju no Maltas
   2014/C 420/04
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EEK) Nr. 1365/75 (1975. gada 26. maijs) par Eiropas Dzīves un darba apstākļu uzlabošanas fonda izveidi (1) un jo īpaši tās 6. pantu,
   ņemot vērā kandidātu sarakstus, ko Padomei iesniegušas dalībvalstu valdības un darba devēju un darba ņēmēju organizācijas,
   tā kā:

               (1)

               Padome ar 2013. gada 2. decembra (2) un 2014. gada 8. jūlija (3) lēmumiem ir iecēlusi amatā Eiropas Dzīves un darba apstākļu uzlabošanas fonda valdes locekļus un viņu aizstājējus uz termiņu, kas beidzas 2016. gada 30. novembrī, izņemot dažus locekļus.

               (2)

               Darba devēju organizācija BUSINESSEUROPE ir izvirzījusi kandidātu brīvajai amata vietai,

         IR PIEŅĒMUSI ŠO LĒMUMU.
   1. pants
   Ar šo par Eiropas Dzīves un darba apstākļu uzlabošanas fonda valdes locekļa aizstājēju uz laikposmu, kas beidzas 2016. gada 30. novembrī, ieceļ turpmāk minēto personu.
   I.   DARBA DEVĒJU ORGANIZĀCIJU PĀRSTĀVJI

               Valsts

               Loceklis

               Aizstājējs

               Malta

                  Joe FARRUGIA kungs

         2. pants
   Vēl neizvirzītos locekļus un viņu aizstājējus Padome iecels vēlāk.
   3. pants
   Šis lēmums stājas spēkā tā pieņemšanas dienā.

      Briselē, 2014. gada 18. novembrī

            Padomes vārdā –

            priekšsēdētājs

         S. GOZI

      (1)  OV L 139, 30.5.1975., 1. lpp.

      (2)  OV C 358, 7.12.2013., 5. lpp.

      (3)  OV L 209, 16.7.2014., 54. lpp.


title: 2011/359/KĀDP: Politikas un drošības komitejas Lēmums EUJUST LEX-IRAQ/1/2011 ( 2011. gada 21. jūnijs ), ar ko ieceļ Eiropas Savienības Integrētās tiesiskuma misijas Irākā EUJUST LEX-IRAQ vadītāju

text:
               22.6.2011

               LV

               Eiropas Savienības Oficiālais Vēstnesis

               L 162/14

         POLITIKAS UN DROŠĪBAS KOMITEJAS LĒMUMS EUJUST LEX-IRAQ/1/2011
   (2011. gada 21. jūnijs),
   ar ko ieceļ Eiropas Savienības Integrētās tiesiskuma misijas Irākā EUJUST LEX-IRAQ vadītāju
   (2011/359/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2010/330/KĀDP (2010. gada 14. jūnijs) par Eiropas Savienības Integrēto tiesiskuma misiju Irākā, EUJUST LEX-IRAQ
       (1), un jo īpaši tā 9. pantu,
   tā kā:

               (1)

               Atbilstīgi Lēmumam 2010/330/KĀDP Politikas un drošības komiteja ir pilnvarota saskaņā ar Līguma par Eiropas Savienību 38. pantu pieņemt attiecīgus lēmumus, lai īstenotu Eiropas Savienības Integrētās tiesiskuma misijas Irākā EUJUST LEX-IRAQ (turpmāk “EUJUST LEX-IRAQ”) politisko kontroli un stratēģisko vadību, tostarp jo īpaši pieņemt lēmumu par misijas vadītāja iecelšanu.

               (2)

               Savienības Augstā pārstāve ārlietās un drošības politikas jautājumos ir ierosinājusi pašreizējo EUJUST LEX-IRAQ misijas vadītāja vietnieku Carl TORNELL kungu iecelt par misijas vadītāju no 2011. gada 1. jūlija līdz jauna misijas vadītāja iecelšanai,

         IR PIEŅĒMUSI ŠO LĒMUMU.
   1. pants
   Ar šo Carl TORNELL kungs ir iecelts par EUJUST LEX-IRAQ misijas vadītāju no 2011. gada 1. jūlija līdz jauna misijas vadītāja iecelšanai.
   2. pants
   Šis lēmums stājas spēkā tā pieņemšanas dienā.

      Briselē, 2011. gada 21. jūnijā

            Politikas un drošības komitejas vārdā –

            priekšsēdētājs

         O. SKOOG

      (1)  OV L 149, 15.6.2010., 12. lpp.


title: 2005/947/EK: Komisijas Lēmums ( 2005. gada 23. decembris ) par Kopienas 2005. gadā sākto salīdzināšanas izmēģinājumu un pētījumu turpināšanu 2006. gadā attiecībā uz  Agrostis  spp.,  D. glomerata  L.,  Festuca  spp.,  Lolium  spp.,  Phleum  spp.,  Poa  spp. sēklām un pavairošanas materiālu, ieskaitot maisījumus, un attiecībā uz  Asparagus officinalis , ņemot vērā Padomes Direktīvas 66/401/EEK un 2002/55/EK   (Dokuments attiecas uz EEZ)

text:
               24.12.2005

               LV

               Eiropas Savienības Oficiālais Vēstnesis

               L 342/103

         KOMISIJAS LĒMUMS
   (2005. gada 23. decembris)
   par Kopienas 2005. gadā sākto salīdzināšanas izmēģinājumu un pētījumu turpināšanu 2006. gadā attiecībā uz Agrostis spp., D. glomerata L., Festuca spp., Lolium spp., Phleum spp., Poa spp. sēklām un pavairošanas materiālu, ieskaitot maisījumus, un attiecībā uz Asparagus officinalis, ņemot vērā Padomes Direktīvas 66/401/EEK un 2002/55/EK
   (Dokuments attiecas uz EEZ)
   (2005/947/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1966. gada 14. jūnija Direktīvu 66/401/EK par lopbarības augu sēklu tirdzniecību (1),
   ņemot vērā Padomes 2002. gada 13. jūnija Direktīvu 2002/55/EK par dārzeņu sēklu tirdzniecību (2),
   ņemot vērā Komisijas 2004. gada 27. decembra Lēmumu 2005/5/EK Kopienas to salīdzināšanas izmēģinājumu un pētījumu kārtību, ko ar dažu laukaugu, dārzeņu un vīnogu sēklām un pavairošanas materiālu saskaņā ar Padomes Direktīvām 66/401/EEK, 66/402/EEK, 68/193/EEK, 92/33/EEK, 2002/54/EK, 2002/55/EK, 2002/56/EK un 2002/57/EK veic no 2005. gada līdz 2009. gadam (3), un jo īpaši tā 3. pantu,
   tā kā:

               (1)

               Lēmumā 2005/5/EK noteikta kārtība, kādā veicami tie Kopienas salīdzināšanas izmēģinājumi un pētījumi ar Agrostis spp., D. glomerata L., Festuca spp., Lolium spp., Phleum spp., Poa spp., ieskaitot maisījumus, un ar Asparagus officinalis, kas saskaņā ar Padomes Direktīvām 66/401/EEK un 2002/55/EK jāveic no 2005. gada līdz 2009. gadam.

               (2)

               Izmēģinājumi un pētījumi, kas veikti 2005. gadā, jāturpina 2006. gadā,

         IR NOLĒMUSI ŠĀDI.
   Vienīgais pants
   Kopienas tie salīdzināšanas izmēģinājumi un pētījumi, kas sākti 2005. gadā ar Agrostis spp., D. glomerata L., Festuca spp., Lolium spp., Phleum spp., Poa spp. sēklām un pavairošanas materiālu, ieskaitot maisījumus, un ar Asparagus officinalis, jāturpina 2006. gadā saskaņā ar Lēmumu 2005/5/EK.

      Briselē, 2005. gada 23. decembrī

            Komisijas vārdā —

            Komisijas loceklis

         Markos KYPRIANOU

      (1)  OV 125, 11.7.1966., 2298/66. lpp., Direktīvā jaunākie grozījumi izdarīti ar Direktīvu 2004/117/EK (OV L 14, 18.1.2005., 18. lpp.).

      (2)  OV L 193, 20.7.2002., 33. lpp. Direktīvā jaunākie grozījumi izdarīti ar Direktīvu 2004/117/EK.

      (3)  OV L 2, 5.1.2005., 12. lpp.


title: Eiropas Parlamenta Lēmums (ES) 2015/1630 (2015. gada 29. aprīlis) par Eiropas Savienības 2013. finanšu gada vispārējā budžeta izpildes apstiprināšanu, IX iedaļa – Eiropas Datu aizsardzības uzraudzītājs

text:
               30.9.2015

               LV

               Eiropas Savienības Oficiālais Vēstnesis

               L 255/138

      EIROPAS PARLAMENTA LĒMUMS (ES) 2015/1630
      (2015. gada 29. aprīlis)
      par Eiropas Savienības 2013. finanšu gada vispārējā budžeta izpildes apstiprināšanu, IX iedaļa – Eiropas Datu aizsardzības uzraudzītājs
      EIROPAS PARLAMENTS,

                  —

                  ņemot vērā Eiropas Savienības 2013. finanšu gada vispārējo budžetu (1),

                  —

                  ņemot vērā Eiropas Savienības konsolidētos pārskatus par 2013. finanšu gadu (COM(2014) 510 – C8-0154/2014) (2),

                  —

                  ņemot vērā Revīzijas palātas pārskatu par budžeta izpildi 2013. finanšu gadā un iestāžu atbildes (3),

                  —

                  ņemot vērā deklarāciju (4) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 55., 99., 164., 165. un 166. pantu,

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A8-0118/2015),

         1.

            sniedz Eiropas Datu aizsardzības uzraudzītājam apstiprinājumu par Eiropas Datu aizsardzības uzraudzītāja 2013. finanšu gada budžeta izpildi;

         2.

            izklāsta savus konstatējumus turpmāk tekstā iekļautajā rezolūcijā;

         3.

            uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropadomei, Padomei, Komisijai, Eiropas Savienības Tiesai, Revīzijas palātai, Eiropas Ombudam, Eiropas Datu aizsardzības uzraudzītājam un Eiropas Ārējās darbības dienestam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV L 66, 8.3.2013.

         (2)  OV C 403, 13.11.2014., 1. lpp.

         (3)  OV C 398, 12.11.2014., 1. lpp.

         (4)  OV C 403, 13.11.2014., 128. lpp.

         (5)  OV L 248, 16.9.2002., 1. lpp.

         (6)  OV L 298, 26.10.2012., 1. lpp.


title: 2012/227/ES: Padomes Lēmums ( 2012. gada 24. aprīlis ) par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma II pielikumā (Tehniskie noteikumi, standarti, testēšana un sertifikācija)

text:
               28.4.2012

               LV

               Eiropas Savienības Oficiālais Vēstnesis

               L 116/2

         PADOMES LĒMUMS
   (2012. gada 24. aprīlis)
   par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma II pielikumā (Tehniskie noteikumi, standarti, testēšana un sertifikācija)
   (2012/227/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 114. pantu un 218. panta 9. punktu,
   ņemot vērā Padomes Regulu (EK) Nr. 2894/94 (1994. gada 28. novembris) par kārtību, lai īstenotu Līgumu par Eiropas Ekonomikas zonu (1), un jo īpaši tās 1. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Līguma par Eiropas Ekonomikas zonu (2) ("EEZ līgums") II pielikumā ir paredzēti īpaši nosacījumi un noteikumi tehnisko noteikumu, standartu, testēšanas un sertifikācijas jomā.

               (2)

               EEZ līgumā būtu jāiekļauj Eiropas Parlamenta un Padomes Regula (EK) Nr. 110/2008 (2008. gada 15. janvāris) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību (3).

               (3)

               EEZ līgumā būtu jāiekļauj Komisijas Ieteikums 2010/133/ES (2010. gada 2. marts) par etilkarbamāta piesārņojuma kauleņu spirtā un kauleņu čagu spirtā profilaksi un samazināšanu un par etilkarbamāta satura uzraudzību šajos dzērienos (4).

               (4)

               Ar Regulu (EK) Nr. 110/2008 tika atcelta Padomes Regula (EEK) Nr. 1576/89 (1989. gada 29. maijs), ar ko paredz vispārīgus noteikumus par stipro alkoholisko dzērienu definīciju, nosaukumu un noformējumu (5), kas ir iekļauta EEZ līgumā un kas tādējādi saskaņā ar EEZ līgumu būtu jāatceļ.

               (5)

               Komisijas Regula (EEK) Nr. 1014/90 (1990. gada 24. aprīlis), ar ko paredz sīki izstrādātus ieviešanas noteikumus attiecībā uz stipro alkoholisko dzērienu definīciju, nosaukumu un noformējumu (6) un kas iekļauta EEZ līgumā, ir zaudējusi spēku (7) un tādēļ būtu jāsvītro no EEZ līguma.

               (6)

               Lai samazināt problēmas, kuras var radīt alkohola patēriņš, EBTA valstis var bez diskriminācijas aizliegt tādu stipro alkoholisko dzērienu tirdzniecību savā tirgū, kuros spirta koncentrācija ir lielāka nekā 60 % un kuri ir paredzēti tiešam patēriņam.

               (7)

               Ņemot vērā stipro alkoholisko dzērienu ģeogrāfiskās izcelsmes norāžu reģistrācijas sistēmas īpatnības un to, ka no EBTA valstīm sagaidāms ļoti neliels reģistrāciju skaits, EEZ līguma 1. protokola 4. punkta d) apakšpunkts netiek piemērots attiecībā uz šiem jautājumiem. Līdz ar to ģeogrāfiskās izcelsmes norāžu pieteikuma un reģistrācijas procedūru veic Komisija arī attiecībā uz pieteikumiem no EBTA valstīm, kas ir EEZ līguma puses.

               (8)

               Tādēļ Savienības nostājai EEZ Apvienotajā komitejā būtu jāpamatojas uz pievienoto lēmuma projektu,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienībai jāieņem EEZ Apvienotajā komitejā par ierosinātajiem grozījumiem EEZ līguma II pielikumā (Tehniskie noteikumi, standarti, testēšana un sertifikācija), pamatojas uz EEZ Apvienotās komitejas lēmuma projektu, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Luksemburgā, 2012. gada 24. aprīlī

            Padomes vārdā –

            priekšsēdētājs

         N. WAMMEN

      (1)  OV L 305, 30.11.1994., 6. lpp.

      (2)  OV L 1, 3.1.1994., 3. lpp.

      (3)  OV L 39, 13.2.2008., 16. lpp.

      (4)  OV L 52, 3.3.2010., 53. lpp.

      (5)  OV L 160, 12.6.1989., 1. lpp.

      (6)  OV L 105, 25.4.1990., 9. lpp.

      (7)  OV C 30, 6.2.2009., 18. lpp.

      PROJEKTS
      EEZ APVIENOTĀS KOMITEJAS LĒMUMS Nr. …/2012
      (… gada …),
      ar ko groza EEZ līguma II pielikumu (Tehniskie noteikumi, standarti, testēšana un sertifikācija)
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu (1), kurā grozījumi izdarīti ar Protokolu, ar ko pielāgo Līgumu par Eiropas Ekonomikas zonu, turpmāk "EEZ Līgums", un jo īpaši tā 98. pantu,
      tā kā:

                  (1)

                  EEZ līgumā būtu jāiekļauj Eiropas Parlamenta un Padomes Regula (EK) Nr. 110/2008 (2008. gada 15. janvāris) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību (2).

                  (2)

                  EEZ līgumā būtu jāiekļauj Komisijas Ieteikums 2010/133/ES (2010. gada 2. marts) par etilkarbamāta piesārņojuma kauleņu spirtā un kauleņu čagu spirtā profilaksi un samazināšanu un par etilkarbamāta satura uzraudzību šajos dzērienos (3).

                  (3)

                  Ar Regulu (EK) Nr. 110/2008 tika atcelta Padomes Regula (EEK) Nr. 1576/89 (1989. gada 29. maijs), ar ko paredz vispārīgus noteikumus par stipro alkoholisko dzērienu definīciju, nosaukumu un noformējumu (4), kas ir iekļauta EEZ līgumā un kas tādējādi saskaņā ar EEZ līgumu būtu jāatceļ.

                  (4)

                  Komisijas Regula (EEK) Nr. 1014/90 (5), kas iekļauta EEZ līgumā, ir zaudējusi spēku (6) un tādēļ būtu jāsvītro no EEZ līguma.

                  (5)

                  Ņemot vērā stipro alkoholisko dzērienu ģeogrāfiskās izcelsmes norāžu reģistrācijas sistēmas īpatnības un to, ka no EBTA valstīm sagaidāms ļoti neliels reģistrāciju skaits, šķiet pamatoti EEZ līguma 1. protokola 4. punkta d) apakšpunktu nepiemērot attiecībā uz šiem jautājumiem. Iepriekšminētais neskar citus Apvienotās komitejas lēmumus.

                  (6)

                  Šis lēmums attiecas uz tiesību aktiem par stiprajiem alkoholiskajiem dzērieniem. Tiesību akti par stiprajiem alkoholiskajiem dzērieniem neattiecas uz Lihtenšteinu, kamēr uz to attiecina Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību (7), kā tas ir noteikts EEZ līguma II pielikuma XXVII nodaļas ievadā. Tādēļ šis lēmums nebūtu jāpiemēro Lihtenšteinai.

                  (7)

                  Būtu atbilstīgi jāgroza EEZ līguma II pielikums,

            IR PIEŅĒMUSI ŠO LĒMUMU.
      1. pants
      Ar šo EEZ līguma II pielikuma (Tehniskie noteikumi, standarti, testēšana un sertifikācija) XXVII nodaļu groza šādi:

                  1)

                  svītro 1. punkta (Padomes Regula (EEK) Nr. 1576/89) un 2. punkta (Komisijas Regula (EEK) Nr. 1014/90) tekstu;

                  2)

                  pievieno šādus punktus:

                              "9.

                                 32008 R 0110: Eiropas Parlamenta un Padomes Regula (EK) Nr. 110/2008 (2008. gada 15. janvāris) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību (OV L 39, 13.2.2008., 16. lpp.), kurā grozījumi izdarīti ar:

                                          —

                                             32008 R 1334: Eiropas Parlamenta un Padomes Regulu (EK) Nr. 1334/2008 (2008. gada 16. decembris) par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā (OV L 354, 31.12.2008., 34. lpp.).

                                    Regulas (EK) Nr. 110/2008 noteikumus šā Līguma vajadzībām pielāgo šādi.

                                          a)

                                          Regulas (EK) Nr. 110/2008 noteikumi neskar EBTA valstu tiesības bez diskriminācijas aizliegt tādu stipro alkoholisko dzērienu tirdzniecību savā tirgū, kuros spirta koncentrācija ir lielāka nekā 60 % un kuri ir paredzēti tiešam patēriņam.

                                          b)

                                          EEZ-EBTA valstis tiek aicinātas sūtīt novērotājus uz Stipro alkoholisko dzērienu komitejas sanāksmēm, kā tas minēts 25. pantā, kas risina jautājumus, kuri paredzēti EEZ līgumā minētajos tiesību aktos. EBTA valstu pārstāvji neierobežoti piedalās minētās komitejas darbā, bet tiem nav balsstiesību.

                                          c)

                                          EEZ līguma 1. protokola 4. punkta d) apakšpunkts netiek piemērots Regulas (EK) Nr. 110/2008 III nodaļai.

                                          d)

                                          Regulas (EK) Nr. 110/2008 III pielikumu papildina šādi:

                                                      Produkta kategorija

                                                      Ģeogrāfiskās izcelsmes norāde

                                                      Izcelsmes valsts (precīza ģeogrāfiskā izcelsme ir aprakstīta tehniskajā dokumentācijā)

                                                                  15.

                                                                  Degvīns

                                                         Íslenskt Vodka/Icelandic Vodka

                                                      Islande

                                                         Norsk Vodka/Norwegian Vodka

                                                      Norvēģija

                                                                  24.

                                                                  Akvavit/ aquavit

                                                         ÍslensktBrennivín/Icelandic Aquavit

                                                      Islande

                                                         Norsk akevitt/Norsk Aquavit/Norsk Akvavit/Norwegian Aquavit

                                                      Norvēģija

                                                      Citi stiprie alkoholiskie dzērieni

                                                      Ģeogrāfiskās izcelsmes norādes, kas minētas šajā punktā, attiecas uz produktiem, kuri nav definēti Regulā (EK) Nr. 110/2008. Tādēļ tās jāpapildina ar tirdzniecības aprakstu "stiprs alkoholisks dzēriens".
                                                      EBTA valstīm, kuras ražo šos stipros alkoholiskos dzērienus, citām līgumslēdzējām pusēm jādara zināmas šo produktu valsts definīcijas.

                              10.

                                 32010 H 0133: Komisijas Ieteikums 2010/133/ES (2010. gada 2. marts) par etilkarbamāta piesārņojuma kauleņu spirtā un kauleņu čagu spirtā profilaksi un samazināšanu un par etilkarbamāta satura uzraudzību šajos dzērienos (OV L 52, 3.3.2010., 53. lpp.)."

            2. pants
      Regulas (EK) Nr. 110/2008 un Ieteikuma 2010/133/ES teksti islandiešu un norvēģu valodā, kas jāpublicē Eiropas Savienības Oficiālā Vēstneša EEZ papildinājumā, ir autentiski.
      3. pants
      Šis lēmums stājas spēkā […], ja EEZ Apvienotajai komitejai ir iesniegti visi paziņojumi saskaņā ar EEZ līguma 103. panta 1. punktu (8).
      4. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         …,

               EEZ Apvienotās komitejas vārdā –

               priekšsēdētājs

               EEZ Apvienotās komitejas sekretāri

         (1)  OV L 1, 3.1.1994., 3. lpp.

         (2)  OV L 39, 13.2.2008., 16. lpp.

         (3)  OV L 52, 3.3.2010., 53. lpp.

         (4)  OV L 160, 12.6.1989., 1. lpp.

         (5)  OV L 105, 25.4.1990., 9. lpp.

         (6)  OV C 30, 6.2.2009., 18. lpp.

         (7)  OV L 114, 30.4.2002., 132. lpp.

         (8)  [Konstitucionālās prasības nav norādītas.] [Konstitucionālās prasības ir norādītas.]


title: 2013/257/ES: Padomes Lēmums ( 2013. gada 27. maijs ) par nostāju, kas Eiropas Savienības vārdā jāieņem ĀKK un ES Ministru padomē attiecībā uz Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Savienību un tās dalībvalstīm, no otras puses, daudzgadu finanšu shēmu laikposmam no 2014. līdz 2020. gadam

text:
               4.6.2013

               LV

               Eiropas Savienības Oficiālais Vēstnesis

               L 150/23

         PADOMES LĒMUMS
   (2013. gada 27. maijs)
   par nostāju, kas Eiropas Savienības vārdā jāieņem ĀKK un ES Ministru padomē attiecībā uz Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Savienību un tās dalībvalstīm, no otras puses, daudzgadu finanšu shēmu laikposmam no 2014. līdz 2020. gadam
   (2013/257/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 209. panta 2. punktu saistībā ar 218. panta 9. punktu,
   ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu (1), un jo īpaši tā 1. pantu,
   ņemot vērā Eiropas Komisijas priekšlikumu,
   tā kā:

               (1)

               Partnerattiecību nolīgumā, ko Āfrikas, Karību jūras reģiona un Klusā okeāna valstu grupas locekļi, no vienas puses, un Eiropas Kopiena un tās dalībvalstis, no otras puses, 2000. gada 23. jūnijā parakstīja Kotonū (2), ar grozījumiem, kas 2005. gada 25. jūnijā izdarīti Luksemburgā (3) un 2010. gada 22. jūnijā – Vagadugu (4) (“ĀKK un ES nolīgums”), ir noteikts, ka katram piecu gadu periodam ir jāpieņem finanšu protokols.

               (2)

               Eiropas Savienība un tās dalībvalstis saskaņā ar ĀKK un ES partnerattiecību nolīguma Ib pielikuma 7. pantu kopā ar ĀKK valstīm izvērtēja darbības, cita starpā novērtējot arī saistību izpildes un izmaksājumu līmeni.

               (3)

               2013. gada 8. februārī Savienība un tās dalībvalstis piekrita noteikt finanšu mehānismu, proti, 11. Eiropas Attīstības fondu (“EAF”), konkrētu laikposmu, uz ko tas attiecas (2014.–2020. gads), kā arī šim mehānismam piešķiramo līdzekļu apmēru.

               (4)

               Ir lietderīgi noteikt nostāju, kas Savienības vārdā jāpieņem ĀKK un ES Ministru padomē attiecībā uz ĀKK un ES Partnerattiecību nolīguma daudzgadu finanšu shēmu laikposmam no 2014. līdz 2020. gadam,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienības vārdā jāieņem ĀKK un ES Ministru padomē attiecībā uz daudzgadu finanšu shēmas laikposmam no 2014. līdz 2020. gadam protokolu, pamatojas uz šim lēmumam pievienoto ĀKK un ES Ministru padomes lēmuma projektu.
   2. pants
   Pēc ĀKK un ES Ministru padomes lēmuma pieņemšanas to publicē Eiropas Savienības Oficiālajā Vēstnesī.

      Briselē, 2013. gada 27. maijā

            Padomes vārdā –

            priekšsēdētāja

         C. ASHTON

      (1)  OV L 317, 15.12.2000., 376. lpp.

      (2)  OV L 317, 15.12.2000., 3. lpp., nolīguma labojumi – OV L 385, 29.12.2004., 88. lpp.

      (3)  OV L 209, 11.8.2005., 27. lpp.

      (4)  OV L 287, 4.11.2010., 3. lpp.

      PROJEKTS
      ĀKK UN ES MINISTRU PADOMES LĒMUMS
      (… gada …)
      par daudzgadu finanšu shēmas laikposmam no 2014. gada līdz 2020. gadam protokola pieņemšanu saskaņā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses
      ĀKK UN ES MINISTRU PADOME,
      ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas 2000. gada 23. jūnijā parakstīts Kotonū (1), ar grozījumiem, kas izdarīti 2005. gada 25. jūnijā Luksemburgā (2) un 2010. gada 22. jūnijā – Vagadugu (3) (“ĀKK un ES partnerattiecību nolīgums”), un jo īpaši tā 95. panta 2. punktu un 100. pantu,
      tā kā:

                  (1)

                  Eiropas Savienība un tās dalībvalstis kopā ar ĀKK valstīm saskaņā ar ĀKK un ES partnerattiecību nolīguma Ib pielikuma 7. pantu izvērtēja darbības, cita starpā novērtējot arī saistību izpildes un izmaksājumu līmeni.

                  (2)

                  Eiropas Savienība un tās dalībvalstis ir piekritušas noteikt finanšu mehānismu, proti, 11. EAF, konkrētu laikposmu, uz kuru tas attiecas (2014.–2020. gads), kā arī mehānismam piešķiramo līdzekļu apmēru.

                  (3)

                  Protokols, ar ko nosaka daudzgadu finanšu shēmu 2014.–2020. gadam, ir pievienojams nolīgumam kā Ic pielikums,

            IR PIEŅĒMUSI ŠO LĒMUMU.
      1. pants
      Šim lēmumam pievienoto pielikumu pieņem kā jauno Ic pielikumu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū un pārskatīts 2005. gada 25. jūnijā Luksemburgā un 2010. gada 22. jūnijā Vagadugu.
      2. pants
      Lēmums stājas spēkā tā pieņemšanas dienā.

         …, …

               ĀKK un ES Ministru padomes vārdā –

               priekšsēdētājs

         (1)  OV L 317, 15.12.2000., 3. lpp., nolīguma labojumi – OV L 385, 29.12.2004., 88. lpp.

         (2)  OV L 209, 11.8.2005., 27. lpp.

         (3)  OV L 287, 4.11.2010., 3. lpp.

      PIELIKUMS
      Šo pielikumu pievieno ĀKK un ES partnerattiecību nolīgumam:

            “Ic PIELIKUMS
            Daudzgadu finanšu shēma laikposmam no 2014. līdz 2020. gadam

                        1.

                        Atbilstīgi šim nolīgumam no 2014. gada 1. janvāra ĀKK valstīm pieejamā finansiālās palīdzības kopējā summa saskaņā ar daudzgadu finanšu shēmu ir EUR 31 589 miljoni, kā precizēts 2. un 3. punktā.

                        2.

                        Saskaņā ar 11. Eiropas Attīstības fondu (EAF) izmantojamie EUR 29 089 miljoni ir pieejami no daudzgadu finanšu shēmas stāšanās spēkā dienas. Minēto summu sadarbības instrumentiem piešķir atbilstoši turpmāk minētajam:

                                    a)

                                    EUR 24 365 miljonus piešķir valsts un reģionālo indikatīvo programmu finansēšanai. Šo piešķīrumu izmanto, lai finansētu:

                                                i)

                                                atsevišķu ĀKK valstu indikatīvās programmas;

                                                ii)

                                                reģionālās indikatīvās atbalsta programmas reģionālai un starpreģionālai sadarbībai un ĀKK valstu grupu integrācijai;

                                    b)

                                    EUR 3 590 miljonus piešķir, lai finansētu ĀKK iekšējo sadarbību un starpreģionālo sadarbību ar daudzām vai visām ĀKK valstīm. Šis finansējums var ietvert strukturālo atbalstu iestādēm un struktūrām, kas izveidotas saskaņā ar šo nolīgumu. No šīs summas tiek finansēti arī ĀKK sekretariāta darbības izdevumi, kas minēti 1. protokola “Par kopīgo iestāžu darbības izdevumiem” 1. un 2. punktā;

                                    c)

                                    EUR 1 134 miljonus piešķir, lai finansētu Ieguldījumu instrumentu saskaņā ar šā nolīguma II pielikumā (“Finansējuma noteikumi”) izklāstītajiem noteikumiem, un tie ietver papildu iemaksas Ieguldījumu instrumenta līdzekļos pie EUR 500 miljoniem, kurus pārvalda kā pastāvīgi papildināmus līdzekļus, un EUR 643 miljonus kā dotācijas procentu subsīdiju finansēšanai un ar projektiem saistītas tehniskās palīdzības finansēšanai 11. EAF laikā, kā norādīts minētā pielikuma 1., 2. un 4. pantā.

                        3.

                        Darbības, ko finansē saistībā ar Ieguldījumu instrumentu, tostarp atbilstīgās procentu subsīdijas, pārvalda Eiropas Investīciju banka (EIB). EIB aizdevumu veidā no bankas pašas resursiem piešķir summu, kura nepārsniedz EUR 2 500 miljonus, kura papildina no 11. EAF pieejamos līdzekļus. Šos līdzekļus piešķir šā nolīguma II pielikumā minēto mērķu sasniegšanai saskaņā ar nosacījumiem EIB statūtos un attiecīgajiem nosacījumiem par ieguldījumu finansējuma noteikumiem, kā noteikts minētajā pielikumā. Pārējos finanšu līdzekļus saskaņā ar šo daudzgadu finanšu shēmu pārvalda Komisija.

                        4.

                        Atlikumus no 10. EAF vai no iepriekšējiem EAF nedrīkst piešķirt pēc 2013. gada 31. decembra vai pēc šās daudzgadu finanšu shēmas stāšanās spēkā (ja tā stājas spēkā vēlāk par minēto datumu); nedrīkst piešķirt arī summas, kas atbrīvotas no saistībām projektos saskaņā ar minētajiem EAF, ja vien Eiropas Savienības Padome vienprātīgi nelemj citādi, izņemot to summu atlikumus, kuras paredzētas Ieguldījumu instrumenta finansēšanai, izņemot atbilstīgās procentu subsīdijas un izņemot atlikumus, kas radušies saistībā ar sistēmu, kuras mērķis ir garantēt lauksaimniecības pamatproduktu eksporta ieņēmumu stabilizāciju (Stabex) saskaņā ar EAF pirms 9. EAF.

                        5.

                        Šīs daudzgadu finanšu shēmas kopējais apmērs attiecas uz laikposmu no 2014. gada 1. janvāra līdz 2020. gada 31. decembrim. Pēc 2020. gada 31. decembra līdzekļus no 11. EAF un tos līdzekļus, kas saistībā ar Ieguldījumu instrumentu radušies no atmaksājumiem, nedrīkst piešķirt, ja vien Eiropas Savienības Padome pēc Komisijas priekšlikuma vienprātīgi nelemj citādi. Tomēr līdzekļi, ko dalībvalstis saskaņā ar 9.,10. un 11. EAF piešķīrušas Ieguldījumu instrumentu finansēšanai, ir pieejami izmaksāšanai arī pēc 2020. gada 31. decembra.

                        6.

                        Vēstnieku komiteja, rīkojoties ĀKK un ES Ministru padomes vārdā, var veikt piemērotus pasākumus, nepārsniedzot daudzgadu finanšu shēmas kopējo summu, lai īstenotu plānošanas prasības saskaņā ar vienu no piešķīrumiem, kas paredzēti 2. punktā, tostarp līdzekļu pārdali starp šiem piešķīrumiem.

                        7.

                        Nolīguma puses var lemt par darbību izvērtēšanu, novērtējot saistību un maksājumu izpildes līmeni, kā arī sniegtās palīdzības nodrošinātos rezultātus un ietekmi. Minētais izvērtējums veicams, pamatojoties uz Komisijas sagatavoto priekšlikumu.

                        8.

                        Jebkura dalībvalsts Komisijai vai EIB var sniegt brīvprātīgu ieguldījumu, tādējādi atbalstot ĀKK un ES partnerattiecību nolīguma mērķu izpildi. Tāpat dalībvalstis var līdzfinansēt projektus vai programmas, piemēram, īpašas iniciatīvas, ko pārvalda Komisija vai EIB. ĀKK līdzdalība šādās iniciatīvās ir garantējama valstu līmenī.”


title: Padomes Lēmums (2003. gada 22. decembris), ar ko nosaka rīcības programmu organizācijām, kuras veicina savstarpēju sapratni Eiropas Savienības un atsevišķu pasaules reģionu attiecībās

text:
Svarīgs juridisks paziņojums

|

32003D0911

Oficiālais Vēstnesis L 342 , 30/12/2003 Lpp. 0053 - 0057

		Padomes Lēmums(2003. gada 22. decembris),ar ko nosaka rīcības programmu organizācijām, kuras veicina savstarpēju sapratni Eiropas Savienības un atsevišķu pasaules reģionu attiecībās(2003/911/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 308. pantu,ņemot vērā Komisijas priekšlikumu,ņemot vērā Eiropas Parlamenta atzinumu [1],tā kā:(1) Kopienas sakari ar atsevišķām valstīm un reģioniem jo īpaši izpaužas, sniedzot ievērojamu palīdzību saskaņā ar ALA [2], MEDA [3], Tacis [4] un CARDS [5] regulām.(2) Eiropadome vismaz divos gadījumos [6] ir uzsvērusi nozīmi, kādu tā piešķir Eiropas Savienības un tās partneru savstarpējām attiecībām.(3) Īpaša uzmanība jāvelta Kopienas palīdzības reģionālajai dimensijai, ņemot vērā galveno reģionu, uz kuriem attiecas iepriekš minētās regulas, vajadzību un prioritāšu atšķirības un līdzsvaroti un saskaņoti pastiprinot reģionālo sadarbību.(4) Jāveicina Eiropas Savienības un no tās palīdzību saņemošo partneru pieaugoša savstarpējā informētība un sapratne.(5) Eiropas Savienības un tās partneru savstarpējās informētības un sapratnes stiprināšanā palīdzēs to organizāciju darbs, kuras specializējas Eiropas Savienības un attiecīgo reģionu attiecību analīzē.(6) Institūtu, struktūru vai tīklu atbalstam, lai stiprinātu Eiropas Savienības un citu pasaules reģionu savstarpējās attiecības, ir paredzētas vairākas budžeta pozīcijas.(7) Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu kopbudžetam [7], še turpmāk "Finanšu regula", pieprasa noteikt esošo atbalsta pasākumu juridisko pamatu.(8) Programmas, kas ir šā lēmuma priekšmets, ģeogrāfiskās robežas jāpaplašina, ietverot visus reģionus, uz kuriem attiecas ALA, MEDA, Tacis un CARDS regulas, un kandidātvalstis.(9) Darbības, uz ko attiecas šis lēmums, nav sadarbības politikā attīstības jomā vai sadarbības politikā ar citām trešām valstīm tieši iekļautie sadarbības pasākumi, tomēr tās ir nepieciešamas, lai sasniegtu vienu no Kopienas mērķiem.(10) Neskarot Līgumā noteiktās budžeta lēmējinstitūcijas pilnvaras, šajā lēmumā visam programmas darbības laikam ir iekļauts bāzes finansējums tādā nozīmē, kā paredzēts 34. punktā 1999. gada 6. maija Iestāžu nolīgumā par budžeta disciplīnas ievērošanu un budžeta procedūras uzlabošanu [8], ko noslēdzis Eiropas Parlaments, Padome un Komisija.(11) Šā lēmuma pieņemšanai Līgumā paredzētas vienīgi tās rīcības pilnvaras, kas noteiktas minētā Līguma 308. pantā,IR PIEŅĒMUSI ŠO LĒMUMU.1. pantsProgrammas mērķi1. Ar šo noteikta Kopienas rīcības programma to centru, institūtu un tīklu darbības veicināšanai, kas specializējas Eiropas Savienības un atsevišķu reģionu attiecību analīzē.2. Minētās programmas galvenais mērķis ir veicināt Eiropas Savienības un reģionu, uz kuriem attiecas ALA, MEDA, Tacis un CARDS regulas, un kandidātvalstu sapratni un dialogu, atbalstot 1. punktā norādīto institūciju pasākumus. Šādos pasākumos iekļauj centra, institūta vai tīkla gada darba programmu, un tie ir saskaņā ar pielikumā aprakstītajiem pasākumiem. Atbalstītajiem pasākumiem jāveicina Eiropas Savienības un reģionu, uz kuriem attiecas ALA, MEDA, Tacis un CARDS regulas, un kandidātvalstu pieaugoša savstarpēja sapratne un dialogs.2. pantsPiekļuve programmai1. Lai pretendētu uz subsīdiju, pieteikuma iesniedzējai organizācijai jāievēro pielikumā izklāstītie noteikumi un jāatbilst šādām prasībām:- tā ir neatkarīga un bezpeļņas juridiska vienība, kas darbojas galvenokārt, veicinot savstarpēju sapratni Eiropas Savienības un attiecīgo reģionu attiecībās, un kuras darbības mērķis atbilst sabiedrības interesēm,- tā izveidota saskaņā ar likumu vairāk nekā pirms diviem gadiem, un tās pārskatus par iepriekšējiem diviem gadiem ir apstiprinājis reģistrēts revidents,- tās darbība atbilst Kopienas pasākumu ārējo attiecību jomā pamatprincipiem un tajos ņemtas vērā pielikuma 4. punktā noteiktās prioritārās jomas.2. Organizācijai, kuras mērķis ir darboties atbilstīgi Eiropas Savienības ārējo attiecību politikai, lai saskaņā ar savu gada darba programmu pretendētu uz ekspluatācijas izdevumu subsīdiju, aktīvi jādarbojas arī Eiropas mērogā vai attiecīgajā reģionā, un tās struktūrai un pasākumiem jābūt perspektīviem Eiropas Savienības un/vai minēto reģionu līmenī.3. pantsLīdzdalībaLīdzdalība programmā pieejama organizācijām, institūtiem un tīkliem, kas reģistrēti:a) dalībvalstīs;b) valstīs, kuru pievienošanās Eiropas Savienībai 2004. gadā ir apstiprināta Kopenhāgenas augstākā līmeņa sanāksmē;c) Bulgārijā, Rumānijā un Turcijā;d) valstīs vai reģionos, uz kuriem attiecas ALA, MEDA, Tacis vai CARDS regulas.4. pantsSaņēmēju atlase1. Komisija īsteno Kopienas rīcības programmu saskaņā ar Finanšu regulu.2. Ekspluatācijas izdevumu subsīdijas piešķiršana, pamatojoties uz organizācijas gada darba programmu, atbilst pielikumā izklāstītajiem vispārīgajiem kritērijiem.3. Organizācijas, kas tiesīgas saņemt šādas ekspluatācijas izdevumu subsīdijas, izraugās pēc uzaicinājuma iesniegt priekšlikumus attiecībā uz programmas pilnu darbības laiku, lai izveidotu minēto organizāciju un Eiropas Savienības partnerattiecības.Pamatojoties uz uzaicinājumu iesniegt priekšlikumus, Komisija nosaka saņēmēju sarakstu un summas, kas apstiprinātas saskaņā ar Finanšu regulas 116. pantu.5. pantsSubsīdijas piešķiršana1. Saskaņā ar šo programmu piešķirtās ekspluatācijas izdevumu subsīdijas nevar finansēt organizācijas visus attaisnotos izdevumus kalendārajā gadā, par kuru piešķirta subsīdija.2. Ekspluatācijas izdevumu subsīdijas apmērs nedrīkst pārsniegt 70 % no organizācijas attaisnotajiem izdevumiem kalendārajā gadā, par kuru piešķirta subsīdija.3. Ievērojot Finanšu regulas 113. panta 2. punktu, šādu ekspluatācijas izdevumu subsīdijas atkārtotas piešķiršanas gadījumā, tās summu pakāpeniski samazina. Ja subsīdiju piešķir organizācijai, kas saņēmusi ekspluatācijas izdevumu subsīdiju iepriekšējā gadā, jaunajā subsīdijā ietvertais procentuālais Kopienas līdzfinansējums ir vismaz par 10 procentu punktiem mazāks nekā iepriekšējā gada subsīdijā.6. pantsFinanšu noteikumi1. Šī programma sākas 2004. gada 1. janvārī un beidzas 2006. gada 31. decembrī.2. Šīs programmas īstenošanai paredzētais bāzes finansējums 1. punktā norādītajam laika posmam ir 4,1 miljons eiro.3. Gada apropriācijas piešķir attiecīgā budžeta lēmējinstitūcija saskaņā ar finanšu plāniem.7. pantsPārraudzība un vērtēšanaKomisija līdz 2005. gada 31. decembrim ziņo Padomei par minētās programmas mērķu sasniegšanu. Ziņojums pamatojas uz subsīdijas saņēmēju gūtajiem rezultātiem un jo īpaši izvērtē viņu atbilstību, efektivitāti un lietderību 1. pantā un pielikumā noteikto mērķu sasniegšanā.8. pantsPārejas noteikumiKopienas līdzfinansējuma likmes pakāpeniska samazinājuma principu, kas paredzēts 5. pantā, ekspluatācijas izdevumu subsīdijas atkārtotas piešķiršanas gadījumā organizācijām, kas saņēmušas šādu subsīdiju tādiem pašiem pasākumiem gadā pirms šā lēmuma stāšanās spēkā un divos iepriekšējos gados, piemēro tikai no trešā gada pēc šā lēmuma stāšanās spēkā ar noteikumu, ka attiecīgās organizācijas ir pilnībā izpildījušas visas prasības attiecībā uz nevainojamu vadību.9. pantsStāšanās spēkāŠis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.Briselē, 2003. gada 22. decembrīPadomes vārdā —priekšsēdētājsA. Matteoli[1] Atzinums sniegts 2003. gada 20. novembrī (Oficiālajā Vēstnesī vēl nav publicēts).[2] Regula (EEK) Nr. 443/92 (OV L 52, 27.2.1992., 1. lpp.).[3] Regula (EK) Nr. 1488/96 (OV L 189, 30.7.1996., 1. lpp.).[4] Regula (EK, Euratom) Nr. 99/2000 (OV L 12, 18.1.2000., 1. lpp.).[5] Regula (EK) Nr. 2666/2000 (OV L 306, 7.12.2000., 1. lpp.).[6] Eiropadomes sanāksme Kannās 1995. gada 26. un 27. jūnijā un Eiropadomes sanāksme Lisabonā 2000. gada 23. un 24. martā.[7] OV L 248, 16.9.2002., 1. lpp.[8] OV C 172, 18.6.1999., 1. lpp. Nolīgums grozīts ar Eiropas Parlamenta un Padomes Lēmumu 2003/429/EK (OV L 147, 14.6.2003., 25. lpp.).--------------------------------------------------PIELIKUMS1. Atbalstītie pasākumiOrganizāciju pasākumi, kas var palīdzēt pastiprināt Kopienas rīcību un paaugstināt tās efektivitāti, ir šādi:- Eiropas Savienības un reģiona, kas ir priekšlikumu iesniegšanas uzaicinājuma mērķa reģions, politikas pētījums un analīze,- darba dokumentu sagatavošana,- apaļā galda sarunas,- tematiski semināri,- dažādas publikācijas.2. Atbalstīto pasākumu īstenošana2.1. Pasākumus, kas ietverti šajā programmā, veic organizācija, kuras mērķis ir veicināt Eiropas Savienības un reģionu, uz kuriem attiecas ALA, MEDA, Tacis un CARDS regulas, sapratni un savstarpēju informētību.2.2. Minētā programma attiecināma uz visām bezpeļņas organizācijām, institūtiem un tīkliem, kas aktīvi darbojas valstīs un/vai reģionos, uz kuriem attiecas 2. pants lēmumā, kas veicina tos principus un politikas, kuras veido daļu no Līgumos paredzētajiem mērķiem.2.3. Gada ekspluatācijas izdevumu subsīdiju var piešķirt, lai atbalstītu šādas organizācijas gada darba programmas īstenošanu.3. Saņēmēju atlaseOrganizācijas, kas ir tiesīgas saņemt ekspluatācijas izdevumu subsīdiju, izraugās, pamatojoties uz uzaicinājumiem iesniegt priekšlikumus, kā paredzēts Finanšu regulā. Šādus priekšlikumu iesniegšanas uzaicinājumus izsludinās, uzsākot programmu, lai izraudzītos partnerus, ar kuriem Eiropas Savienība īstenos minēto programmu.4. Rādītāji, uz kuriem pamatojas pieteikumu subsīdijas saņemšanai vērtējumsPieteikumus subsīdijas saņemšanai vērtē, pamatojoties uz:- to komplementaritāti ar programmas mērķiem,- pasākumu kvalitāti,- iepriekšējo pieredzi attiecīgajā jomā,- labi izstrādātu un vispāratzītu informācijas avotu un kontaktpunktu esamību attiecīgajos reģionos un Eiropas Savienībā,- ierosinātā pasākuma izmaksu un gūstamā labuma samērīgumu,- pasākumu ģeogrāfiskajām robežām.Precīzie rādītāji un kritēriji subsīdiju piešķiršanai ir noteikti priekšlikumu iesniegšanas uzaicinājumos.5. Attaisnotie izdevumi5.1. Vienīgās izmaksas, kas ņemamas vērā, nosakot ekspluatācijas izdevumu subsīdiju, ir izmaksas, kuras nepieciešamas izraudzītās organizācijas parasto pasākumu pienācīgai veikšanai, jo īpaši personāla izdevumi, pieskaitāmās izmaksas (nomas maksa un īpašuma izmaksas, aprīkojuma, kancelejas piederumu izmaksas, sakaru un pasta izdevumi), starptautisku sanāksmju izmaksas, publicēšanas, informēšanas un izplatīšanas izmaksas.5.2. Attiecīgās organizācijas budžeta līdzfinansējumu nesaņem no Kopienas avotiem. Šāda līdzfinansējuma ieguldījums daļēji var būt natūrā ar noteikumu, ka ieguldījuma vērtība nepārsniedz faktiski radušās un ar uzskaites dokumentiem pierādītās izmaksas vai parastās izmaksas konkrētajā tirgū, izņemot ieguldījumus natūrā nekustamā īpašuma veidā.6. Pārbaudes un revīzijas6.1. Ekspluatācijas izdevumu subsīdijas saņēmējs piecus gadus pēc pēdējā maksājuma glabā Komisijai pieejamus visus apliecinošos dokumentus, tostarp pārbaudīto finanšu pārskatu par izdevumiem, kas radušies subsīdijas gadā. Subsīdijas saņēmējs nodrošina, ka attiecīgā gadījumā Komisijai ir pieejami organizācijas partneru vai locekļu valdījumā esoši apliecinošie dokumenti.6.2. Komisija var izdarīt subsīdijas izlietošanas revīziju, ko veic Komisijas darbinieki tieši vai jebkāda cita kvalificēta ārēja struktūra pēc Komisijas izvēles. Šādas revīzijas var veikt visā nolīguma darbības laikā un piecu gadu laika posmā pēc atlikuma samaksas dienas. Attiecīgā gadījumā pārbaudes rezultātā Komisija var pieņemt atgūšanas lēmumu.6.3. Komisijas darbiniekiem un Komisijas pilnvarotajam pieaicinātajam personālam ir īpašas piekļuves tiesības objektiem un telpām, kur veic attiecīgo pasākumu, un visai informācijai, tai skaitā informācijai elektroniskā veidā, kas vajadzīga šādu revīziju izdarīšanai.6.4. Revīzijas palātai un Eiropas Birojam krāpšanas apkarošanai (OLAF) ir tādas pašas tiesības, īpaši attiecībā uz piekļuvi, kā Komisijai.6.5. Lai aizsargātu Eiropas Kopienas finanšu intereses pret krāpšanu un citiem pārkāpumiem, saskaņā ar Padomes Regulu (Euratom, EK) Nr. 2185/96 [1] Kopiena, īstenojot šo programmu, var veikt arī pārbaudes uz vietas un inspekcijas. Vajadzības gadījumā pārbaudi veic Eiropas Birojs krāpšanas apkarošanai (OLAF), un uz šādām pārbaudēm attiecas Eiropas Parlamenta un Padomes Regula (EK) Nr. 1073/1999 [2].[1] OV L 292, 15.11.1996., 2. lpp.[2] OV L 136, 31.5.1999., 1. lpp.--------------------------------------------------


title: Komisijas Lēmums (2016. gada 8. februāris) par to, lai Eiropas Atomenerģijas kopienas vārdā noslēgtu protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Serbijas Republiku, no otras puses, lai ņemtu vērā Horvātijas Republikas pievienošanos Eiropas Savienībai

text:
               11.2.2016

               LV

               Eiropas Savienības Oficiālais Vēstnesis

               C 52/9

         KOMISIJAS LĒMUMS
   (2016. gada 8. februāris)
   par to, lai Eiropas Atomenerģijas kopienas vārdā noslēgtu protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Serbijas Republiku, no otras puses, lai ņemtu vērā Horvātijas Republikas pievienošanos Eiropas Savienībai
   (2016/C 52/06)
   EIROPAS KOMISIJA,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta 2. punktu,
   ņemot vērā Padomes lēmumu, ar ko apstiprina, ka Komisija Eiropas Atomenerģijas kopienas vārdā noslēdz protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Serbijas Republiku, no otras puses, lai ņemtu vērā Horvātijas Republikas pievienošanos Eiropas Savienībai (“protokols”),
   tā kā:

               (1)

               Protokola noslēgšanai ir paredzēta atsevišķa procedūra par jautājumiem, uz kuriem attiecas Līgums par Eiropas Savienību un Līgums par Eiropas Savienības darbību, no vienas puses, un par jautājumiem, uz kuriem attiecas Eiropas Atomenerģijas kopienas dibināšanas līgums, no otras puses.

               (2)

               Padome 2015. gada 20. jūlijā pieņēma Lēmumu (ES) 2015/1292 (1) par to, lai noslēgtu protokolu Eiropas Savienības un tās dalībvalstu vārdā saskaņā ar Līguma par Eiropas Savienības darbību 218. panta 6. punktu un Horvātijas Pievienošanās akta 6. panta 2. punktu.

               (3)

               Padome 2014. gada 14. aprīlī pieņēma Lēmumu 2014/518/Euratom (2), ar kuru apstiprina, ka Komisija Eiropas Atomenerģijas kopienas vārdā noslēdz protokolu.

               (4)

               Protokols būtu jānoslēdz arī Eiropas Atomenerģijas kopienas vārdā attiecībā uz jautājumiem, kuri ir Eiropas Atomenerģijas kopienas dibināšanas līguma darbības jomā,

         IR NOLĒMUSI ŠĀDI.
   1. pants
   Ar šo apstiprina, ka Eiropas Atomenerģijas kopienas vārdā noslēdz protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Serbijas Republiku, no otras puses, lai ņemtu vērā Horvātijas Republikas pievienošanos Eiropas Savienībai (“protokols”) (3).
   2. pants
   Ar šo Komisijas priekšsēdētājs ir pilnvarots veikt visus vajadzīgos pasākumus Eiropas Atomenerģijas kopienas vārdā, lai paustu Eiropas Atomenerģijas kopienas piekrišanu uzņemties protokola saistības, jo īpaši iesniegt protokola 13. pantā paredzēto paziņojumu.
   3. pants
   Šis lēmums stājas spēkā tā pieņemšanas dienā.

      Briselē, 2016. gada 8. februārī

            Komisijas vārdā –

            priekšsēdētājs

         Jean-Claude JUNCKER

      (1)  Padomes 2015. gada 20. jūlija Lēmums (ES) 2015/1292 par to, lai Eiropas Savienības un tās dalībvalstu vārdā noslēgtu Protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Serbijas Republiku, no otras puses, lai ņemtu vērā Horvātijas Republikas pievienošanos Eiropas Savienībai (OV L 199, 29.7.2015., 1. lpp.).

      (2)  Padomes 2014. gada 14. aprīļa Lēmums 2014/518/Euratom, ar ko apstiprina to, ka Eiropas Komisija Eiropas Atomenerģijas kopienas vārdā noslēdz protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Serbijas Republiku, no otras puses, lai ņemtu vērā Horvātijas Republikas pievienošanos Eiropas Savienībai (OV L 233, 6.8.2014., 20. lpp.).

      (3)  OV L 233, 6.8.2014., 3. lpp.